Projek Pembangunan HSR: Malaysia bayar kos RM320.27 juta kepada Singapura

PUTRAJAYA, 30 Mac - Malaysia telah membayar sejumlah RM320.27 juta kepada kerajaan Singapura.

Ini melibatkan kos yang dikeluarkan untuk pembangunan projek Kereta Api Berkelajuan Tinggi Kuala Lumpur-Singapura (HSR) dan berkaitan penangguhannya.

Menerusi kenyataan bersama Unit Perancang Ekonomi, Jabatan Perdana Menteri dan Kementerian Pengangkutan Singapura, kedua-dua negara telah mencapai persetujuan mengenai jumlah tersebut menerusi proses penilaian oleh kerajaan Malaysia.

Jumlah berkenaan meliputi penyelesaian penuh dan yang terakhir susulan penamatan Perjanjian Dua Hala mengenai projek HSR pada 31 Disember 2020.

Kedua-dua negara terus komited mengekalkan hubungan baik dan akan terus memupuk kerjasama erat bagi kepentingan bersama.


489,000 pendaftaran baru perniagaan direkodkan SSM pada tahun 2020

HULU TERENGGANU, 30 Mac - Lebih ramai usahawan tampil mendaftar perniagaan dalam tempoh perlaksanaan Perintah Kawalan Pergerakan (PKP) yang bermula Mac tahun lalu.  Sebanyak 489,000 pendaftaran baru direkodkan di bawah Syarikat Suruhanjaya Malaysia (SSM) di seluruh negara bagi tahun 2020.

Timbalan Menteri KPDNHEP, Dato' Rosol Wahid berkata jumlah itu melebihi sasaran iaitu 270,000 syarikat.  Peningkatan pendaftaran syarikat dalam tempoh itu kebanyakannya daripada sektor e-dagang atau berniaga secara dalam talian yang menjadi alternatif untuk ekonomi terus bergerak.  Ini kerana dalam tempoh tersebut banyak sektor termasuk premis perniagaan tidak dibuka.

Dato' Rosol yang juga Ahli Parlimen Hulu Terengganu sebelum itu merasmikan Program Malaysia Prihatin di Ajil, Hulu Terengganu.  Program tersebut untuk memberi penerangan tentang prihatinnya kerajaan menangani COVID-19 dengan cara berhemah agar rakyat memahami hasrat kerajaan untuk mengimbangi kesihatan dan ekonomi.


RKK bangunkan sektor pelancongan Ayer Keroh dilancarkan

AYER KEROH, 29 Mac - Sebanyak 42 cadangan pembangunan disenarai dalam Rancangan Kawasan Khas (RKK) Zon Pelancongan Ayer Keroh dalam usaha menambahkan lagi produk pelancongan di Melaka.  Ia merangkumi 3 kategori iaitu projek berimpak tinggi, projek utama dan projek sokongan dengan nilai keseluruhan kajian berjumlah RM500,000 dibiayai PLANMalaysia dan Majlis Perbandaran Hang Tuah Jaya (MPHTJ).  Ketua Menteri, Datuk Seri Sulaiman Md Ali berkata, kajian melibatkan kawasan seluas 190.62 hektar yang terletak dalam Zon Pelancongan Utama Ayer Keroh.

Antara yang dicadangkan melalui kajian ini adalah menaiktaraf Dataran Sejarah dan menaik taraf pintu masuk Taman Botanikal dan Cadangan pencahayaan di sekitar Ayer Keroh.

Tambah beliau, cadangan kajian ini dipamerkan selama 4 minggu bermula 27 Mac hingga 25 April di 3 lokasi, masing-masing, Zoo Melaka, Wisma Negeri dan MPHTJ untuk perhatian umum.  Beliau memaklumkannya pada sidang media selepas sesi pelancaran RKK Zon Pelancongan Ayer Keroh di Seri Negeri.


Eksport negara kekal tinggi, peningkatan ketara Februari 2021

Kuala Lumpur, 29 Mac - Eksport Malaysia bagi bulan Februari 2021 kekal pada paras tinggi dengan peningkatan ketara sebanyak 17.6% berbanding bulan sebelumnya.

Ini menjadikan eksport Februari berjumlah RM87.6 bilion, sekali gus pertumbuhan tahun ke tahun yang tertinggi dicatatkan dalam tempoh 28 bulan.

Bagi tempoh sama, import berjumlah RM69.7 bilion dengan pertumbuhan dua angka 12.7%.

Lebihan dagangan berjumlah RM17.9 bilion, menjadikan ia lebihan dagangan bagi bulan ke 10 berturut-turut sejak bulan Mei 2020 lalu.

Jumlah dagangan yang bernilai RM157.3 bilion meningkat 15.4% tahun ke tahun.

Peningkatan dalam eksport didorong eksport lebih tinggi antaranya ke China, Amerika Syarikat, Singapura dan Hong Kong. Produk utama yang menyumbang kepada peningkatan eksport termasuk barangan elektrik dan elektronik, keluaran getah, petroleum dan barangan perkilangan logam.

Manakala kenaikan import dicatatkan dari negara China, Indonesia dan Thailand.

Ini melibatkan barangan elektrik dan elektronik, jentera, kelengkapan dan peralatan serta kimia dan bahan kimia.


GKP 3.0: Permohonan secara dalam talian dibuka bermula 1 April

PUTRAJAYA, 29 Mac - Permohonan Geran Khas Prihatin (GKP) 3.0 akan dibuka secara dalam talian bermula 1 sehingga 15 April ini. Geran yang diperkenal menerusi Program Strategik Memperkasa Rakyat Dan Ekonomi (PEMERKASA) itu melibatkan peruntukan berjumlah RM1.2 bilion dan dijangka akan memanfaatkan 1.2 juta PKS.

Menteri Kewangan, Tengku Datuk Seri Zafrul Tengku Abdul Aziz menjelaskan pembayaran GKP 3.0 akan mula dibayar Jun ini.

Setiap PKS mikro yang layak bakal menerima bantuan sekali bayar berjumlah RM1,000.

Manakala penerima sedia ada GKP akan menerima bayaran tambahan RM1,000 tanpa perlu mohon semula.

PKS mikro yang tidak lulus dan belum menerima GKP sebelum ini berpeluang mengemukakan permohonan untuk semakan semula.


Rebut peluang libat industri benih tanaman

RAWANG, 27 Mac - Industri benih tanaman berpotensi untuk dibangunkan syarikat tempatan bagi menampung keperluan bekalan dalam negara.

Ia berikutan 90 peratus bekalan benih telah diimport tahun lalu.

Justeru, Menteri Pertanian dan Industri Makanan Datuk Seri Dr Ronald Kiandee berharap pihak swasta merebut peluang untuk bersama kerajaan dalam membangunkan industri berkenaan.

Katanya, ia waktu yang tepat buat para pemain industri tempatan menjadikannya sebagai satu industri yang memberi pulangan baik dari segi ekonomi.

Beliau berkata demikian selepas membuat lawatan ke Syarikat Green World Genetics Sdn Bhd di Rawang.

Sekiranya digerakkan dengan dasar yang baik, beliau yakin lebih banyak peluang pekerjaan baharu wujud terutamanya untuk generasi muda.

Pada masa sama, beliau menyatakan kementerian kini sedang merancang untuk menggubal satu rang undang-undang baharu mengenai benih.

Ia meliputi kawal selia ke atas semua benih yang terkawal dari segi pemprosesan, pengujian, penjualan, pengedaran, pengimportan, pengeksportan selain memastikan kualiti benih yang dikeluarkan memenuhi syarat dan standard ditetapkan.


Malaysia bawa isu anti minyak sawit ke WTO

KUALA NERUS, 27 Mac - Kempen anti minyak sawit yang dilaksanakan Kesatuan Eropah (EU) disifatkan gangguan jangka pendek.  Namun, Malaysia mengambil tindakan ofensif dengan membawa isu tersebut ke platform antarabangsa menerusi Pertubuhan Perdagangan Dunia (WTO).

Tindakan EU itu bertentangan dengan prinsip amalan perdagangan bebas yang digariskan WTO, iaitu mendiskriminasi produk keluaran negara.

Menteri Perusahaan, Perladangan dan Komoditi, Datuk Dr Mohd Khairuddin Aman Razali menyatakan bagaimanapun, negara tidak bergantung sepenuhnya kepada pasaran EU.

Pasaran minyak sawit negara sudah dikembangkan ke dua rantau terbesar yang lebih berpotensi.  Antaranya Afrika dan Asia Barat yang menjanjikan pasaran untuk minyak sawit keluaran Malaysia. Ia bakal terlaksana menerusi penubuhan pejabat serantau di Asia Barat dalam masa terdekat.  Terdahulu beliau menyampaikan sumbangan kepada 200 penerima di Masjid Gemuruh, Tepoh, Kuala Nerus.


PETRONAS muncul syarikat pertama hasilkan gas asli cecair (LNG)

KUALA LUMPUR, 25 Mac - PETRONAS menjadi syarikat tenaga global pertama menghasilkan gas asli cecair (LNG) daripada dua kemudahan terapung miliknya.

Syarikat itu dalam satu kenyataan menyebut, semalam merupakan penghantaran kargo pertama ke Thailand dilaksanakan oleh PETRONAS Floating LNG Dua (PFLNG DUA).

Kejayaan tersebut merupakan daya maju PETRONAS dalam meneroka medan gas air dalam menerusi penyelesaian LNG terapung yang lebih mampan dan ekonomik berbanding kaedah konvensional.

PFLNG DUA akan membolehkan syarikat membuka lebih banyak medan gas terpencil dan terdampar pada masa hadapan sekali gus memenuhi permintaan tenaga bersih yang kian meningkat.

Kemudahan berkenaan yang ketika ini berada di medan gas Block H Rotan di luar pesisir Sabah, memiliki kapasiti pengeluaran 1.5 juta tan LNG setahun dan beroperasi pada kedalaman sehingga 1,500 meter.


RM11.75 bilion dana pinjaman mudah PKS

PUTRAJAYA, 25 Mac - RM11.75 bilion permohonan Dana Pinjaman Mudah Perusahaan Kecil Sederhana (PKS) yang dikendalikan Bank Negara (BNM) telah diluluskan.

Menteri Kewangan, Tengku Datuk Seri Zafrul Tengku Abdul Aziz berkata, dana itu akan memanfaatkan 24,819 PKS.

Daripada jumlah itu, ia termasuklah dana Kemudahan Bantuan Khas (SRF), Kemudahan Automasi and Pendigitalan (ADF), Kemudahan Semua Sektor Ekonomi (AES) dan Kemudahan Agromakanan.

Dalam pada itu, bagi pembiayaan PKS PENJANA pula sebanyak 7,205 permohonan telah diluluskan dengan nilai pinjaman sebanyak RM1.356 bilion.


KUALA LUMPUR, 24 Mac - Definisi hutang statutori negara tidak pernah berubah sejak 2009.

Tegas Menteri Kewangan, Tengku Datuk Seri Zafrul Abdul Aziz, jenis-jenis hutang yang dikira di bawah had statutori, adalah di bawah akta yang diguna pakai oleh kerajaan sejak 2009 dan bukan menurut terjemahan secara persendirian.

Beliau menjawab isu berkaitan hutang negara yang dibangkitkan pelbagai pihak, ketika membentangkan laporan LAKSANA ke-46 menerusi laman Facebooknya.

Mengulas lanjut, instrumen hutang lain mempunyai had statutori masing-masing dan kesemuanya masih di bawah had Akta iaitu, RM35 bilion untuk pinjaman luar negeri dan RM10 bilion bagi hutang Bil Perbendaharaan Malaysia.

Kerajaan meletakkan kepentingan membantu rakyat sebagai keutamaan, walaupun hutang meningkat berikutan suntikan RM340 bilion menerusi beberapa pakej rangsangan.

Kementerian katanya, akan terus memantau kedudukan hutang negara bagi memastikan ia terkawal dan mengekalkan keyakinan pelabur serta agensi antarabangsa.


Penyertaan usahawan Bumiputera dalam sektor perkayuan masih rendah

PUTRAJAYA, 23 Mac - Usahawan bumiputera disaran lebih berani meneroka potensi sektor perkayuan dan perabot di peringkat antarabangsa.

Timbalan Menteri Perusahaan Perladangan dan Komoditi, Datuk Seri Dr. Wee Jeck Seng berkata, ketika ini, sumbangan usahawan bumiputera dalam eksport produk perkayuan masih rendah, berbanding nilai eksport keseluruhan negara.

Kementerian menyasarkan penyertaan usahawan Bumiputera dalam sektor berkenaan meningkat kepada 600 orang menjelang 2025 berbanding 471 orang menurut data terkini.

Datuk Seri Dr. Wee hadir Majlis Anugerah Usahawan Baharu Bumiputera Sektor Perkayuan di Putrajaya.

Seramai 20 usahawan Bumiputera menamatkan sesi latihan di bawah Program VenTureS yang bertujuan meningkatkan penglibatan Syarikat Bumiputera dalam sektor perkayuan.

Turut diadakan sesi menandatangani memorandum perjanjian, bersama dua rakan strategik iaitu Promptcon Enterprise Sdn Bhd dan Pusan Furniture Industries Sdn Bhd.


MIDA lulus 93 permohonan kemasukan pelancong perniagaan setakat semalam

SEPANG, 23 Mac - Lembaga Pembangunan Pelaburan Malaysia (MIDA) telah meluluskan 93 permohonan kemasukan pelancong perniagaan jangka pendek setakat semalam.

Kelulusan berkenaan melibatkan nilai transaksi pelaburan masuk mencecah RM15 bilion.

Menteri Kanan Perdagangan Antarabangsa dan Industri, Datuk Seri Mohamed Azmin Ali, memberi jaminan kerajaan menerusi MIDA terus komited dalam menyediakan ekosistem mesra pelabur.

Kesediaan berkenaan, termasuk menyediakan persekitaran selamat dengan mewujudkan Pusat Pelancong Perniagaan atau Business Travellers Centre (BTC) di KLIA.

Beliau terdahulu, merasmikan Pusat Pelancong Perniagaan atau BTC bertempat di Pintu C36, Bangunan Terminal Satelit, KLIA.

Pusat yang pertama seumpamanya dilengkapi kemudahan makmal ujian RT-PCR dengan keputusan diketahui dalam masa tiga jam.

Pelancong perniagaan yang disah sihat seterusnya akan memasuki lorong hijau imigresen dan akan ditemani pegawai perhubungan sepanjang urusannya di Malaysia.

Pelancong Perniagaan Jangka Pendek diklasifikasikan sebagai individu yang berada dalam negara untuk tempoh kurang 14 hari dengan urusan perjalanan yang sudah disytihar dan diluluskan MIDA.


MTCDP 2021 sasar penyertaan 25 syarikat pertengahan

KUALA LUMPUR, 23 Mac - Sebanyak 25 syarikat pertengahan disasar menyertai Program Pembangunan Syarikat Peringkat Pertengahan (MTCDP) tahun ini.

Timbalan Menteri Perdagangan Antarabangsa dan Industri, Datuk Lim Ban Hong memamklumkan, setakat ini program berimpak tinggi itu telah membantu 275 syarikat pertengahan sejak diperkenal pada 2014.

Jelas beliau, bagi 2019 dan 2020 sebanyak 63 syarikat pertengahan menyertai program terbabit.

MTCDP bertujuan mempercepat pertumbuhan eksport syarikat terlibat menerusi program intensif selama sembilan bulan dikendalikan Perbadanan Pembangunan Perdagangan Luar Malaysia (MATRADE).

Beliau berkata demikian pada Majlis Graduasi MTCDP Gelombang 6 dan 7 di Kuala Lumpur.

Pada 2019, pendapatan eksport peserta MTCDP mencecah RM14.16 bilion dengan peningkatan 22.5 peratus berbanding tahun sebelumnya.


Jabatan Kastam Diraja Malaysia sasar kutipan hasil RM40.7 bilion bagi 2021

ALOR SETAR, 21 Mac - Jabatan Kastam Diraja Malaysia (JKDM) menyasarkan kutipan hasil sebanyak RM40.7 bilion tahun ini.

Sasaran itu meningkat berbanding lebih RM38 bilion yang berjaya dikutip jabatan itu sepanjang tahun 2020.

Menteri Kewangan, Tengku Datuk Seri Zafrul Tengku Abdul Aziz berkata, sasaran kutipan tersebut berdasarkan situasi semasa termasuk pandemik COVID-19 yang turut memberi kesan kepada ekonomi.

Tahun lalu Negeri Kedah telah berjaya memberi sumbangan pungutan hasil kepada kastam sebanyak RM1.066 bilion berbanding sasaran RM982.7 juta yang disasarkan.  Tengku Datuk Seri Zafrul bercakap kepada pemberita selepas Majlis Perasmian Bangunan Blok Utama Pejabat Kastam Alor Setar di Kompleks Kastam Alor Setar, Kedah, pagi tadi.  Bangunan Blok Utama Kastam ini siap dibina pada Ogos 2020 melibatkan kos sebanyak RM40.1 juta.


PEMERKASA: PKS digalak beralih kepada ekonomi digital

GOMBAK, 21 Mac - Perbadanan Perusahaan Kecil dan Sederhana (PKS) digalak mengambil peluang beralih kepada pendigitalan, automasi dan robotik menerusi bantuan di bawah Program Strategik Memperkasa Rakyat dan Ekonomi (PEMERKASA). Menurut Menteri Kanan Perdagangan Antarabangsa dan Industri, Dato' Seri Mohamed Azmin Ali keperluan itu bagi memastikan mereka kekal relevan seiring dengan pertumbuhan pesat ekonomi digital.

Menerusi PEMERKASA, Bank Negara meningkatkan Kemudahan Bantuan dan Pemulihan berjumlah RM2 bilion serta Fasiliti Automasi dan Digitalisasi RM700 juta.

Secara keseluruhan, kerajaan memperuntuk RM6 bilion untuk manfaat PKS.


Tindakan Korea Utara tidak jejas pelaburan asing

GOMBAK, 21 Mac - Tindakan Korea Utara memutuskan hubungan diplomatik dengan Malaysia tidak akan menjejaskan pelaburan asing ke Malaysia.

Ini terbukti apabila satu syarikat gergasi Korea Selatan akan menandatangani perjanjian pelaburan baharu untuk membina kilang pengeluaran bateri khusus untuk kenderaan elektrik.

Ia melibatkan pelaburan bernilai RM2.3 bilion dan merupakan kilang pertama dibina di luar Korea Selatan.

Majlis menandatangani perjanjian itu akan disaksikan Perdana Menteri Tan Sri Muhyiddin Yassin Isnin ini.


Anti-minyak sawit: Malaysia komited teruskan proses perundangan ke atas EU

KUALA LUMPUR, 19 Mac - Komitmen terhadap proses perundangan melibatkan Kesatuan Eropah (EU) berkenaan isu anti minyak sawit akan diteruskan Kementerian Perusahaan Perladangan dan Komoditi.

Menterinya, Datuk Dr Mohd Khairuddin Aman Razali menerusi satu kenyataan menjelaskan, ini bagi memastikan kepentingan industri sawit negara merangkumi pekebun kecil sawit sentiasa dijaga dan diutamakan.

Malaysia telah mengadakan sesi konsultasi secara maya bersama EU pada 17 Mac lalu berhubung tindakan undang-undang berkaitan isu yang dikaitkan dengan diskriminasi terhadap industri sawit negara.

Negara diketuai Datuk Dr Mohd Khairuddin dan turut dihadiri wakil dari Indonesia dan Colombia sebagai negara pemerhati.  Sesi konsultasi tersebut menjadi platform mendapatkan penjelasan dan pemahaman lanjut berhubung tindakan EU terhadap pelaksanaan ‘Delegated Regulation’ selain usaha penyelesaian isu-isu diskriminasi ke atas minyak sawit Malaysia.

Jelas Datuk Dr Mohd Khairuddin, keseluruhan maklum balas dan penjelasan yang diberikan pihak EU sepanjang sesi konsultasi akan diteliti.

Sebarang tindakan susulan akan diambil sewajarnya selaras peraturan dan prosedur digariskan di bawah Pertubuhan Perdagangan Dunia (WTO).


Insentif bantu usahawan tingkatkan produktiviti perniagaan

KUALA LUMPUR, 19 Mac - Usahawan perlu memanfaatkan insentif yang diberikan kerajaan melalui Program Strategik Memperkasa Rakyat dan Ekonomi (PEMERKASA).

Menteri di Jabatan Perdana Menteri (Tugas-tugas Khas), Datuk Seri Redzuan Yusof menyatakan insentif berjumlah RM20 bilion itu mampu membantu meringankan beban khususnya golongan usahawan.

Insentif tersebut meliputi Kemudahan Bantuan dan Pemulihan Bersasar sebanyak RM2 bilion dan Fasiliti Automasi dan Digitalisasi sebanyak RM700 juta bagi membantu PKS mendapatkan pinjaman.

Usahawan juga perlu mengubah landskap perniagaan ke arah pendigitalan untuk meningkatkan produktiviti perniagaan.

Beliau berkata demikian dalam sidang media Majlis Penyampaian Anugerah 100 Top Young CEO 2020 di ibu negara.


Bantuan moratorium kurangkan beban 1.4 juta peminjam

PUTRAJAYA, 17 Mac - Bantuan Moratorium berjaya mengurangkan beban 1.4 juta peminjam individu dan PKS yang terjejas dengan kadar kelulusan sehingga 95% sejak ia dilaksanakan.

Perdana Menteri Tan Sri Muhyiddin Yassin memaklumkan bantuan berkenaan masih dibuka kepada orang ramai.

Di bawah Inisiatif Kesebelas: Automasi dan Digitalisasi bagi membantu PKS, pelbagai bantuan digariskan.

Bank Negara Malaysia telah meningkatkan mudahan Bantuan dan Pemulihan Bersasar berjumlah RM2 bilion dan Fasiliti Automasi dan Digitalisasi sebanyak RM700 juta bagi membantu PKS mendapatkan pinjaman.

Dana tambahan RM50 juta bagi Geran Automasi Pintar di bawah MIDA turut disediakan supaya lebih banyak PKS dan Syarikat Tahap Pertengahan dapat meningkatkan kecekapan operasi dan pembuatan menerusi teknologi tinggi.

RM50 juta turut disalurkan kepada program Industry4WRD dibawah Kementerian Perdagangan Antarabangsa Dan Industri bagi menyokong revolusi industri 4.0.

SME Bank akan menyediakan dana pinjaman RM200 juta untuk membiayai pembelian mesin dengan insentif geran sehingga 20% ke atas nilai mesin.

Ini dapat menggalakkan PKS meningkatkan automasi sekaligus mengurangkan kebergantungan kepada pekerja asing.


PEMERKASA: Peruntukan projek berskala kecil ditambah kepada RM5 bilion

PUTRAJAYA, 17 Mac - Dalam usaha memulihkan semula sektor ekonomi yang terkesan melalui pelaksanaan segera projek pembangunan, insentif penggajian serta pemberian insentif percukaian dan kemudahan pembiayaan makro kredit turut disediakan menerusi pakej ransangan PEMERKASA.

Perdana Menteri Tan Sri Muhyiddin memaklumkan, peruntukan projek berskala kecil tahun ini ditambah daripada RM2.5 bilion kepada RM5 bilion.

Sementara itu, Geran Khas Prihatin atau GKP 3.0 diteruskan agar peniaga mendapat bantuan untuk beroperasi semula.

Setiap perusahaan mikro dan PKS yang layak akan menerima bantuan one-off sebanyak RM1,000.

Permohonan bagi GKP 3.0 akan dibuka mulai 1 April bagi PKS yang tidak menerima GKP sebelum ini.


Malaysia mampu capai ekonomi berpendapatan tinggi dalam tempoh lima tahun akan datang

PUTRAJAYA, 17 Mac - Malaysia berupaya beralih kepada ekonomi berpendapatan tinggi dalam tempoh lima tahun akan datang seperti diunjurkan Bank Dunia.

Menteri Kewangan, Tengku Datuk Seri Zafrul Tengku Abdul Aziz berkata, dalam usaha mencapai matlamat berkenaan, model pembangunan dan penetapan Dasar Negara perlu diteliti semula.

Peranan kerajaan dan institusi juga perlu diperhalusi dalam meningkatkan pertumbuhan sosioekonomi negara.

Bergerak ke hadapan, negara juga perlu menetapkan hala tuju baharu bagi pertumbuhan berasaskan pengetahuan dan produktiviti.

Tengku Datuk Seri Zafrul berucap pada perasmian Laporan Bank Dunia: Aiming High – Navigating the Next Stage of Malaysia's Development secara maya.

Mengulas prospek ekonomi negara, Malaysia jelas beliau, sedang menuju fasa pemulihan bagi tahun 2021.

Ini berdasarkan tanda-tanda pemulihan yang ditunjukkan hasil pelaksanaan pelbagai inisiatif dan pakej rangsangan ekonomi berjumlah RM305 bilion, selain didorong prospek ekonomi global yang lebih baik.


Banci 2020: 11.7 juta individu telah mengisi maklumat

PUTRAJAYA, 16 Mac - Sejumlah 11.7 juta individu telah mengisi maklumat Banci Penduduk dan Perumahan Malaysia 2020 - Banci 2020 sehingga 14 Mac lalu.

Ketua Perangkawan Malaysia, Datuk Seri Dr Mohd Uzir Mahidin memaklumkan, 59.3 peratus daripada jumlah itu melibatkan pembancian secara dalam talian.

Manakala baki 40.7 peratus dilaksanakan secara bersemuka.

Jelas beliau, 11.7 juta individu itu mewakili 36 peratus daripada anggaran penduduk tahun lalu iaitu 32.7 juta orang.

Sementara itu katanya, seramai 2.1 juta penduduk telah mendaftar e-Census dan 322 ribu masih belum selesai menjawab.

Tambahnya, pendekatan secara bersemuka dan dalam talian akan diteruskan sehingga 30 Jun 2021.

Beliau berkata demikian pada sidang media Status Banci Malaysia 2020, menerusi Facebook MyCensus2020.


AirAsia Digital lancar 'SHOP WITH IKHLAS'

KUALA LUMPUR, 15 Mac - Ikhlas melancarkan ‘Shop with IKHLAS’, satu platform e-dagang yang merupakan salah satu cabang perniagaan AirAsia Digital.

Langkah itu bagi memenuhi permintaan yang semakin meningkat terhadap produk dan perkhidmatan mesra muslim.

Shop with IKHLAS menawarkan pelbagai produk termasuk daging segar halal, produk kecantikan dan seni islam dengan menyediakan penghantaran ke seluruh negara.

Pelancaran platform itu diharap menjadi pusat sehenti yang menawarkan produk dan perkhidmatan mesra muslim pada harga berpatutan bagi komuniti islam di seluruh negara.

Sempena pelancarannya, IKHLAS menawarkan diskaun sebanyak 10% bermula hari ini sehingga 31 Mac.

Untuk setiap pembelian melalui Shop with IKHLAS, sebahagian daripadanya akan didermakan kepada perkhidmatan Sedekah IKHLAS yang bakal menyalurkan barangan keperluan kepada golongan kurang berkemampuan di seluruh negara.


Lima sektor utama ekonomi negara berada di landasan baik - Datuk Seri Mustapa

KOTA BHARU, 14 Mac - Tahap pemulihan lima sektor utama ekonomi negara berada di landasan baik selepas hampir kesemua sektor ekonomi telah dibenarkan kembali beroperasi. Biarpun proses pemulihan itu tidak terlalu memberangsangkan namun ia memberikan petanda bahawa perjalanan aktiviti ekonomi telah berlaku dengan baik.

Menurut Menteri di Jabatan Perdana Menteri (Ekonomi), Datuk Seri Mustapa Mohamed, setakat ini hanya beberapa sektor ekonomi khususnya pelancongan dan galian masih terkesan berikutan penularan COVID-19.

Beliau ditemui media selepas mengadakan pertemuan bersama pengusaha Industri Pelancongan dan Bas Ekspres Kelantan. Mengulas mengenai pertemuan itu, Datuk Seri Mustapa berkata pihaknya akan meneliti cadangan yang telah dikemukakan bagi membantu pengusaha terlibat. Antaranya melibatkan permohonan lanjutan moratorium selain pelaksanaan beberapa inisiatif termasuk pemberian subsidi upah.


Nilai jualan sektor pembuatan Malaysia meningkat pada Januari

KUALA LUMPUR, 12 Mac - Nilai jualan sektor Pembuatan Malaysia meningkat 4.1 peratus dengan nilai RM122.9 bilion pada Januari tahun ini berbanding tempoh sama tahun 2020.

Peningkatan itu dipacu oleh produk makanan, minuman dan tembakau, produk elektrik dan elektronik serta produk kelengkapan pengangkutan dan pembuatan lain.

Ketua Perangkawan Malaysia, Dato Sri Uzir Mahidin melalui satu kenyataan memaklumkan, jumlah pekerja sektor itu telah berkurang 2.4 peratus pada tempoh sama.

Selain itu, jumlah gaji dan upah yang dibayar merosot kepada 1.4 peratus atau RM105.6 juta pada Januari tahun ini berbanding bulan sama tahun sebelumnya.

Pada masa sama, nilai jualan per pekerja meningkat 6.7 peratus kepada RM55,213 berbanding bulan sama pada tahun 2020.


MEDAC sasar 20% koperasi kendalian wanita sepenuhnya menjelang 2026

KUBANG PASU, 12 Mac - Kementerian Pembangunan Usahawan dan Koperasi menyasarkan peningkatan jumlah koperasi kendalian wanita sepenuhnya meningkat daripada 1.8 kepada 20% dalam tempoh lima tahun akan datang.    Ketika ini, hanya terdapat 248 koperasi wanita dengan keahlian 18,750 orang daripada keseluruhan 14,668 koperasi dengan keahlian 6.1 juta orang di seluruh negara.

Timbalan Menterinya, Datuk Mas Ermieyati Samsudin berkata, sehingga 30 Jun 2020, koperasi wanita hanya menyumbang RM5.6 juta atau 0.027% kepada keseluruhan perolehan koperasi yang berjumlah RM21.2 bilion. Kebanyakan koperasi wanita terlibat dalam sektor perkhidmatan dan kepenggunaan.    Perak, Johor dan Selangor mempunyai koperasi wanita paling banyak berbanding negeri lain.

Katanya, sebuah jawatankuasa teknikal telah ditubuhkan bagi memperkasa penglibatan wanita dalam bidang keusahawanan khususnya koperasi.   Beliau ditemui selepas melakukan lawatan kerja rasmi ke Koperasi Serbaguna Kaum Ibu Kubang Pasu Berhad di Jitra, Kedah.


322,177 majikan terima manfaat PSU

PUTRAJAYA, 11 Mac - Seramai 322,177 majikan dan 2.64 juta pekerja telah menerima manfaat Program Subsidi Upah (PSU) di bawah pakej rangsangan PRIHATIN dan PENJANA setakat 26 Februari lalu.

Menteri Kewangan, Tengku Datuk Seri Zafrul Abdul Aziz ketika membentangkan Laporan Laksana Ke-44 memaklumkan, permohonan bagi subsidi upah yang diluluskan, kini mencecah RM12.769 bilion.

Bagi Program Subsidi Upah (PSU 2.0) sejumlah RM808.31 juta telah disalurkan kepada 66,591 majikan untuk terus beroperasi dan mengekalkan penggajian bagi 554,876 pekerja.

Untuk pembiayaan PKS PENJANA, 6,973 permohonan telah diluluskan dengan nilai pinjaman RM1.315 bilion , berbanding RM1.258 bilion minggu lalu. Sejumlah RM391.9 juta pula disalurkan untuk Pembiayaan Mikro Kredit PENJANA di bawah Bank Simpanan Nasional yang memanfaatkan 11,708 PKS Mikro.


40% golongan muda belanja luar keperluan, 47% punyai hutang kad kredit tinggi

PUTRAJAYA, 10 Mac - 40% golongan belia telah berbelanja di luar keperluan.

Malah berdasarkan data dikeluarkan Bank Negara Malaysia juga, 47% daripada golongan itu mempunyai hutang kad kredit yang tinggi.

Melihat situasi itu Menteri Kewangan, Tengku Datuk Seri Zafrul Tengku Abdul Aziz mahu usaha meningkatkan tahap celik kewangan dipertingkat.

Langkah berkenaan penting terutama dalam melibatkan golongan belia selaras misi Strategi Literasi Kewangan Kebangsaan 2019 - 2023.

Beliau berucap pada majlis penutup dan penyampaian hadiah program Kembara Bijak Wang anjuran bersama Agensi Kaunseling dan Pengurusan Kredit (AKPK), HSBC Malaysia, dan Universiti Sains Malaysia yang berlangsung secara maya.

Seramai 250 pelajar dari 20 institusi pengajian tinggi dan 22 kampus UiTM bersaing pada pusingan akhir program tersebut yang turut dianjurkan secara maya.


Karnival Kerjaya Agrikomoditi tawar 60,000 peluang pekerjaan

KUALA LUMPUR, 10 Mac - 60,000 peluang pekerjaan menerusi Karnival Kerjaya Agrikomoditi ditawarkan kepada warga tempatan khususnya mereka yang terjejas akibat penularan pandemik COVID-19.

Menteri Perusahaan Perladangan dan Komoditi, Datuk Dr Mohd Khairuddin Aman Razali menyeru para pencari kerja untuk merebut peluang itu kerana pihak industri kini memerlukan tenaga kerja dengan kadar segera.

Selain bekerjasama dengan Pertubuhan Keselamatan Sosial (PERKESO), kementeriannya turut memberi tumpuan dalam memperkasa pembangunan modal insan bagi meningkatkan bilangan tenaga kerja mahir dan separa mahir.

Beliau bercakap dalam pelancaran Karnival Kerjaya Agrikomoditi 2021 yang berlangsung secara maya.

Sementara itu, sektor komoditi merupakan antara penyumbang terbesar ekonomi negara sebanyak RM85.1 bilion kepada Keluaran Dalam Negara Kasar (KDNK).

Daripada jumlah itu, RM48.3 bilion disumbang oleh sektor sawit.

Justeru, Datuk Dr Mohd Khairuddin berkata untuk memastikan sektor itu kekal mampan, ia memerlukan modal insan berpengetahuan dan berkemahiran sekaligus menjana pendapatan negara.


Penyelarasan hutang peneroka FELDA dimuktamadkan Mei ini

KUALA KUBU BHARU, 10 Mac - Penyelarasan senarai hutang peneroka akan dimuktamadkan oleh FELDA pada Mei ini.  Menteri di Jabatan Perdana Menteri (Ekonomi), Datuk Seri Mustapa Mohamed berkata ketika ini keseluruhan hutang direkodkan bernilai RM12 billion.

FELDA ketika ini sedang melakukan proses audit dan penelitian akhir jumlah hutang sebelum mengumumkan jumlah hutang ditanggung setiap peneroka.

Datuk Seri Mustapa menyatakannya semasa lawatan ke Projek Gedung Makanan Negara di Felda Sungai Tengi Selatan, Kuala Kubu Baharu.

Hadir sama pada lawatan berkenaan, Pengarah Besar FELDA, Datuk Amiruddin Abdul Satar.  Sebelum ini, hutang peneroka FELDA dilaporkan tinggi serta kadar kutipan hutang yang tidak memberangsangkan turut memburukkan lagi keadaan dan menjejaskan kedudukan kewangan FELDA.


Kemajuan projek ECRL capai 29%

JELI, 7 Mac - Tahap kemajuan keseluruhan pembinaan Projek Laluan Rel Pantai Timur (ECRL) yang dijangka siap pada 2026 kini telah mencapai 29%. Pengerusi Malaysia Rail Link Sdn Bhd (MRL) Tan Sri Mohd Zuki Ali berkata tempoh masa projek tersebut masih panjang dan beberapa isu utama belum dapat diselesaikan antaranya melibatkan pengambilan tanah serta pembersihan kawasan.

Beliau ditemui selepas melawat tapak projek Rumah Keluarga Angkatan Tentera di Jeli. Mengulas lanjut, Tan Sri Mohd Zuki berkata sasaran penyertaan kontraktor tempatan sebanyak 40% mampu dicapai terutama apabila kerja-kerja sivil mula dibuka sepenuhnya. Setakat ini, penyertaan kontraktor terlibat telah mencecah 12%.


Jawatankuasa Pelaksanaan Pembangunan Negara pantau projek kerajaan persekutuan

JELI, 7 Mac - Jawatankuasa Pelaksanaan Pembangunan Negara bakal memantau setiap projek di bawah kerajaan persekutuan pada tahun ini berjalan mengikut perancangan serta penjadualan yang ditetapkan bagi merancakkan semula ekonomi pembangunan negara.

Menteri di Jabatan Perdana Menteri (Ekonomi), Datuk Seri Mustapa Mohamed berkata pemantauan itu bagi memastikan projek pembinaan termasuk di bawah RMK ke-11 tidak tergendala walaupun ketika negara dilanda penularan COVID-19.

Kerajaan memperuntukkan RM69 bilion tahun ini di bawah peruntukan pembangunan bagi melaksanakan projek-projek yang mampu memberi impak ekonomi besar kepada rakyat. Terdahulu, beliau yang juga Ahli Parlimen Jeli dan Ketua Setiausaha Negara, Tan Sri Mohd Zuki Ali melawat tapak projek Rumah Keluarga Angkatan Tentera (RKAT) di Jeli, Kelantan.  Dalam perkembangan berasingan, Datuk Seri Mustapa memaklumkan Rancangan Malaysia ke-12 (RMK-12) akan dibentang sebaik sahaja Parlimen dibenarkan bersidang.


Program vaksinasi: MATA gesa kerajaan beri peluang kepada hospital, klinik swasta

KUALA LUMPUR, 7 Mac- Persatuan Agensi Pelancongan Malaysia (MATA) menggesa kerajaan memberi peluang kepada hospital atau klinik swasta yang diiktiraf oleh Kementerian Kesihatan melaksanakan program imunisasi negara.Ia akan mempercepatkan program imunisasi negara sekali gus dapat melindungi rakyat Malaysia dengan lebih cepat tanpa menunggu giliran yang lama.

MATA percaya rakyat yang berkemampuan akan memilih pusat perubatan swasta untuk mendapatkan vaksin sekali gus menjimatkan kos vaksin kerajaan.Langkah ini secara tidak langsung dapat mempercepatkan pemulihan ekonomi negara terutamanya sektor pelancongan yang hampir terkubur akibat pandemik COVID-19. MATA yakin dengan mempercepatkan program imunisasi negara melibatkan swasta, sektor yang bersangkutan dengan pelancongan akan mendapat manfaat dan kembali beroperasi seperti biasa.Pada tahun 2019, sektor pelancongan telah menyumbang 89.4 billion serta menyumbang 15.2 peratus kepada Keluaran Dalam Negara Kasar (KDNK).


KPWKM,MEDAC jalin kerjasama bantu usahawanita B40

KUALA LUMPUR, 7 Mac - Kementerian Pembangunan Wanita, Keluarga dan Masyarakat (KPWKM) menjalin kerjasama Kementerian Pembangunan Usahawan dan Koperasi (MEDAC) bagi membantu usahawanita yang terkesan akibat pelaksanaan Perintah Kawalan Pergerakan (PKP) dan penularan COVID-19.

Timbalan Menterinya, Datuk Siti Zailah Mohd Yusoff berkata, ini terutamanya bagi usahawan dalam kelompok B-40.

Individu yang ingin mendapatkan bantuan mahupun nasihat kaunseling boleh menghubungi Jabatan Pembangunan Wanita dan Masyarakat, atau melayari laman sesawang Kementerian Pembangunan Wanita, Keluarga dan Masyarakat.


Kerajaan bakal umum bantuan tambahan terbaharu

PUTRAJAYA, 6 Mac - Kementerian Kewangan bakal mengumumkan bantuan tambahan khusus untuk individu dan syarikat yang terjejas akibat impak COVID-19 dalam tempoh terdekat.

Inisiatif baharu itu kelak akan membantu mengekalkan momentum pemulihan ekonomi negara.

Ini mencerminkan komitmen berterusan kerajaan memastikan kebajikan rakyat juga pemain industri terus terbela.

RTM menyingkap semula pelbagai inisiatif dilaksana kerajaan dalam tempoh setahun ini.

Kementerian Kewangan telah memperkenal lima pakej rangsangan ekonomi selain merangka jalan penyelesaian terhadap isu 1MDB.

Dalam tempoh itu juga Parlimen turut meluluskan Akta Langkah-Langkah Sementara bagi Pembiayaan Kerajaan 2020.

Tahun 2021, Kementerian Kewangan telah menggariskan enam fokus utama.

Pertama, Penciptaan Pekerjaan, melalui inisiatif itu, kerajaan bakal mewujudkan 500,000 peluang pekerjaan baharu.

Kedua, Bantuan Tunai, pelbagai bantuan meliputi Bantuan Prihatin Rakyat, bantuan kebajikan dan KWSP i-Sinar diperkenal bagi meringankan beban rakyat.

Ketiga, adalah pendigitalan, fokus bagi membina masa depan lebih baik.

Keempat, transformasi badan bukan kerajaan (GLC), kelima, memberi fokus dalam geran khas prihatin khusus untuk peniaga Mikro dan PKS dan keenam, mempercepat projek.

Kerajaan berpegang kepada prinsip untuk mengimbangi kepentingan menjaga kebajikan rakyat dan pada masa sama meneruskan pemulihan ekonomi negara.


Musim panas, langkah terbaik dirancang elak pendapatan pekebun getah dan kelapa sawit terjejas

PONTIAN, 6 Mac - Langkah terbaik bakal dilaksana Kementerian Perusahaan, Perladangan dan Komoditi bagi memastikan pendapatan para pemain industri seperti pekebun kecil getah dan kelapa sawit tidak terlalu terjejas ketika menghadapi musim panas ketika ini.

Timbalan Menteri, Datuk Seri Dr Wee Jeck Seng mengakui pendekatan seumpama itu perlu dilakukan kerana industri komoditi merupakan sumber pendapatan besar kepada negara.

Bagi sektor getah, antara langkah yang boleh dipertimbangkan dengan memberi subsidi agar harga komoditi tersebut tidak kurang daripada harga lantai iaitu RM2.50 sekilogram.

Beliau menyatakan demikian selepas menerima suntikan vaksin COVID-19 di Klinik Kesihatan Pontian, Johor.

Jabatan Meteorologi sebelum ini meramalkan cuaca panas akan berlarutan sehingga pertengahan April depan susulan taburan hujan berkurangan ketika ini dengan negeri-negeri di utara Semenanjung Malaysia dijangkakan mengalami keadaan lebih kering dan tempoh tanpa hujan lebih lama.


5,638 usahawan sertai program TUBE

PUTRAJAYA, 6 Mac - Program Tunas Usahawan Belia Bumiputera (TUBE) berjaya merekodkan nilai jualan terkumpul berjumlah RM127.17 juta.

Prestasi itu disokong 5,638 usahawan yang telah menjalani latihan dan bimbingan menerusi program itu.

Menteri Pembangunan Usahawan dan Koperasi, Datuk Seri Dr. Wan Junaidi Tunku Jaafar menerusi satu kenyataan menjelaskan program itu juga berjaya mewujudkan 10,581 peluang pekerjaan termasuk peserta program itu sendiri.

Usahawan perlu peka dengan perubahan landskap perniagaan dan melengkapkan diri dengan pengetahuan terutamanya berkenaan aplikasi digital dan skim-skim bantuan yang ditawarkan kementerian itu.

Program TUBE diperkenal bagi mengatasi isu pengangguran dalam kalangan belia, selain mempersiap belia bumiputera dalam bidang perniagaan.


Usahawan kecil digesa daftar dengan SSM

KOTA BHARU, 6 Mac - Khuatir bantuan yang diterima sebelum ini dihentikan serta akan dikenakan cukai sekiranya mendaftar perniagaan, menjadi antara alasan lebih 1 juta usahawan kecil tidak berdaftar dengan dengan Suruhanjaya Syarikat Malaysia (SSM).

Menteri Pembangunan Usahawan dan Koperasi (MEDAC), Datuk Seri Dr Wan Junaidi Tuanku Jaafar berkata, berdasarkan bancian pada 2019, seramai 1.2 juta peniaga terlibat belum berbuat demikian dan jumlah itu berkemungkinan melonjak tahun lalu.

MEDAC tegasnya, akan memberi perhatian supaya peniaga mendaftar untuk membuka peluang kepada mereka menerima pelbagai bentuk bantuan secara strategik daripada kerajaan persekutuan dan negeri.

Beliau bercakap kepada pemberita selepas hadir di Kota Bharu.

Sementara itu, Datuk Seri Dr Wan Junaidi memaklumkan, Program Tunas Usahawan Belia Bumiputera (TUBE) yang diperkenal 7 tahun lalu, secara kumulatif telah mencatat RM127.17 juta nilai jualan terkumpul. Program itu juga berjaya mewujudkan 10,582 peluang pekerjaan.


Dasar perindustrian dan strategi pelaburan asing bakal disusun semula

PUTRAJAYA, 5 Mac - Kerajaan akan menyusun semula dasar perindustrian dan strategi pelaburan asing bagi melonjakkan kembali ekonomi negara.

Jelas Perdana Menteri, Tan Sri Muhyiddin Yassin, pertumbuhan produktiviti yang tidak stabil selama hampir satu dekad menunjukkan Malaysia terperangkap dalam pendapatan sederhana.

Beliau berkata demikian dalam ucapannya semasa merasmikan Forum Ekonomi Belia 2021 (YEF2021) yang bertemakan 'Dunia Baharu Yang Berani".

Tambahnya, pertumbuhan Keluaran Dalam Negara Kasar (KDNK) yang perlahan dan penurunan eksport dalam sektor pembuatan yang memuncak sebanyak 21% pada tahun 2019 juga merupakan faktor kerajaan akan melaksanakan perkara itu.


KWSP umum dividen 2020

KUALA LUMPUR, 27 Februari - Kumpulan Wang Simpanan Pekerja (KWSP) mengumumkan dividen sebanyak 5.20 peratus bagi Simpanan Konvensional dan 4.90 peratus bagi Simpanan Shariah bagi tahun 2020.

Manakala jumlah pengagihan dividen secara keseluruhan adalah sejumlah RM47.64 bilion.

Menurut Ketua Pegawai Eksekutif KWSP, Tunku Alizakri Alias menerusi satu kenyataan, KWSP telah melebihi sasaran strategik dengan pengisytiharan purata dividen tidak kurang daripada 2 peratus dalam tempoh lima tahun berturut-turut.

Tambahnya, KWSP berjaya mencatatkan prestasi yang memberangsangkan walaupun berdepan dengan situasi tidak menentu disebabkan pandemik COVID-19 dan krisis berkembar dunia iaitu kesihatan dan ekonomi.

Selain itu, fokus ke arah digitalisasi telah membolehkan pihaknya membantu ahli dengan lebih cekap dan lancar di samping memastikan KWSP tetap relevan dengan ahli yang celik teknologi.


Pelaburan asing kekal positif, ekonomi Malaysia dijangka bertambah baik tahun ini

PUTRAJAYA, 1 Mac- Kerajaan menjangkakan kedudukan ekonomi Malaysia akan bertambah baik pada tahun ini.Dalam Amanat Perdana 'Setahun Malaysia Prihatin', Perdana Menteri, Tan Sri Muhyiddin Yassin berkata laporan World Economic Outlook oleh Tabung Kewangan Antarabangsa, mengunjurkan Keluaran Dalam Negara Kasar (KDNK) dunia pada tahun 2021, kembali pulih pada kadar 5.5 peratus.Manakala perdagangan dunia turut diunjur kembali berkembang pada kadar 8.1 peratus.

Badan-badan antarabangsa seperti Tabung Kewangan Antarabangsa dan Bank Dunia pada Januari lalu, mengunjurkan ekonomi Malaysia akan berkembang pada kadar tujuh peratus dan 6.7 peratus.

Pemulihan ekonomi negara akan turut diterajui oleh sektor perkhidmatan dan pembuatan yang menyumbang lebih 80 peratus daripada KDNK. Pada masa yang sama, permintaan domestik diunjur mencatat pertumbuhan yang stabil disokong oleh penambahbaikan dalam pasaran buruh, kadar inflasi yang rendah dan keadaan pembiayaan yang menggalakkan serta penerusan semula projek utama infrastruktur. "Sebagai sebuah negara (Malaysia) yang pertumbuhan ekonominya dipacu oleh eksport, sentimen pelabur adalah amat penting sebagai sumber penciptaan pekerjaan."

"Dari aspek ini, keyakinan dalam pasaran negara tetap teguh terutamanya daripada pelabur asing, berdasarkan pelaburan sebanyak RM23.1 bilion dalam pasaran bon sehingga Ogos 2020."

"Pelaburan asing bersih di Malaysia juga kekal positif daripada RM2.2 bilion pada suku kedua 2020 kepada RM6.1 bilion pada suku keempat 2020."

"Antara faktor yang menyokong keyakinan pelabur luar ini ialah usaha giat kerajaan untuk mengadakan libat urus dengan pelabur sedia ada bagi memahami kehendak industri dalam tempoh pelaksanaan Perintah Kawalan Pergerakan (PKP)."

"Selain itu, usaha-usaha untuk menarik pelaburan tambahan dan baharu juga sentiasa giat dijalankan."

Ringgit juga telah muncul sebagai antara mata wang paling kukuh di Asia Tenggara, dipacu oleh inisiatif secara berterusan kerajaan dan swasta dalam memulihkan ekonomi dan menangani pandemik COVID-19. Sekaligus menjadi petunjuk penting untuk menilai kemampanan ekonomi negara dalam jangka masa panjang.


Penting dalam membawa Malaysia keluar dari pendapatan sederhana - PM

KUALA LUMPUR, 5 Mac - Malaysia perlu menjadi peserta eksport global dengan menghasilkan produk baharu yang bernilai tinggi untuk dipasarkan ke negara luar.

Jelas Perdana Menteri, Tan Sri Muhyiddin Yassin ia merupakan salah satu usaha untuk keluar dari perangkap berpendapatan sederhana.

Tambah beliau, Malaysia juga perlu mewujudkan Syarikat Multi Nasional (MNC) sendiri, memandangkan hasil pertumbuhan ekonomi itu amat tinggi.

Beliau berkata demikian semasa melancarkan Forum Ekonomi Belia 2021 (YEF2021) yang bertemakan 'Dunia Baharu yang Berani" secara maya pagi ini.

Dalam pada itu, selaras dengan forum tersebut, para usahawan dengan aspirasi global merupakan golongan penting bagi memacu pertumbuhan ekonomi negara.


Program Subsidi Upah (PSU), RM13.53 bilion sudah disalurkan

PUTRAJAYA, 26 Februari - Sejumlah RM13.53 bilion telah disalurkan di bawah tiga siri Program Subsidi Upah (PSU) setakat 15 Februari.

Daripada jumlah itu, RM327,908 majikan telah memanfaatkannya dan RM2.695 juta pekerjaan berjaya dikekalkan.

Menurut Menteri Kewangan, Tengku Datuk Seri Zafrul Tengku Abdul Aziz, inisiatif itu turut menjadi faktor penurunan kadar pengangguran ke tahap 4.8 peratus pada November dan Disember tahun lepas berbanding 5.3 peratus pada Mei 2020.

Inisiatif lain seperti PSU, Program Latihan dan Latihan Semula serta Program Insentif Pengambilan Pekerja atau Penjana Kerja dilaksanakan kerajaan bagi menangani kadar pengangguran negara.

Tengku Datuk Seri Zafrul menyatakannya pada Majlis Perasmian Karnival Penjana Kerjaya Kebangsaan 2021 yang berlangsung secara maya.


Kerajaan lulus 6,731 permohonan skim pembiayaan PKS PENJANA bernilai RM1.2 bilion

PUTRAJAYA, 25 Februari - Kerajaan meluluskan 6,731 permohonan melibatkan peruntukan lebih RM1.2 bilion di bawah skim pembiayaan perusahaan kecil dan sederhana (PKS) PENJANA setakat 12 Februari lalu.

Skim Pembiayaan PKS PENJANA dengan peruntukan RM2 bilion itu mengutamakan PKS yang belum pernah mendapat pinjaman daripada bank sebelum ini.

Menteri Kewangan, Tengku Datuk Seri Zafrul Tengku Abdul Aziz memaklumkan, bagi pembiayaan sektor Pelancongan PENJANA, 282 daripada 579 permohonan telah diluluskan dengan nilai pembiayaan RM57.1 juta.

Tengku Datuk Seri Zafrul berkata demikian pada pembentangan Laporan ke-42 di laman Facebooknya.

Program Subsidi Upah Fasa Pertama (PSU 1.0) setakat ini telah disalurkan kepada 322,177 majikan meliputi 2.64 juta pekerja dengan peruntukan lebih RM12.7 bilion.

Manakala bagi PSU 2.0 sejumlah 770.31 juta telah disalurkan kepada 65,398 majikan melibatkan 534,183 pekerja.

Sementara itu jelas Tengku Datuk Seri Zafrul, rancangan pemulihan ekonomi negara berada di landasan tepat sejajar pelaksanaan Program Imunisasi COVID-19 Kebangsaan PICK yang bermula semalam.

Bank Dunia telah mengunjurkan pertumbuhan ekonomi negara antara 5.6 dan 6.7% tahun ini susulan pelancaran program vaksinasi COVID-19 secara global.

Ekonomi global pula diunjur berkembang pada kadar 4% tahun ini.


Pembayaran BPR fasa pertama secara berperingkat bermula hari ini

PUTRAJAYA, 24 Februari - 8.45 juta individu akan menerima pembayaran fasa pertama Bantuan Prihatin Rakyat (BPR) secara berperingkat bermula hari ini.

Menteri Kewangan, Tengku Datuk Seri Zafrul Tengku Abdul Aziz dalam satu kenyataan memaklumkan, ia membabitkan 4.4 juta penerima kategori isi rumah dan 4.05 juta individu bujang dengan peruntukan berjumlah RM1.93 bilion.

Bagi kategori isi rumah dan individu bujang, bayaran akan terus dikreditkan ke dalam akaun bank penerima.

Manakala bayaran kepada individu yang tidak memiliki akaun bank akan disalurkan melalui cawangan Bank Simpanan Nasional bermula esok.

Penerima BPR di Sabah dan Sarawak yang tidak memiliki akaun bank pula akan dibuat mulai 1 Mac hingga 1 April ini di lokasi yang akan diumumkan kelak bersekali dengan pembayaran Bantuan Prihatin Nasional (BPN 2.0).

Tambah Tengku Zafrul, pembayaran fasa pertama dibuat kepada penerima Bantuan Sara Hidup 2020 dan BPN B40 yang telah diluluskan sebelum ini.

Ia dipercepatkan dari bulan Mei kepada penghujung Februari bagi membantu kelangsungan hidup rakyat terutama golongan mudah terjejas dan pekerja yang bergantung kepada upah harian.


Rangka Tindakan Ekonomi Digital Malaysia akan dilaksana sehingga 2030

KUALA LUMPUR, 19 Februari - Rangka Tindakan Ekonomi Digital Malaysia yang komprehensif bakal dilaksanakan sehingga 2030, dengan menetapkan visi untuk negara menjadi peneraju serantau dalam ekonomi digital dan mencapai pembangunan sosioekonomi yang inklusif, bertanggungjawab serta mampan.

Menteri di Jabatan Perdana Menteri (Ekonomi) Datuk Seri Mustapa Mohamed berkata, Unit Perancang Ekonomi telah diberi tanggungjawab untuk menggubal Rangka Tindakan Ekonomi Digital Malaysia yang mengandungi tiga objektif dasar bagi memenuhi visi negara dalam mencapai digitalisasi.

Rangka tindakan itu, mengambil kira pandangan dan input pelbagai pihak berkepentingan, termasuk rakyat, industri dan agensi kerajaan.

Ketika berucap pada Majlis Pelancaran MyDigital dan Rangka Tindakan Ekonomi Digital Malaysia secara maya, beliau turut memberitahu, enam teras strategik turut dikenal pasti.

Dalam pada itu, Datuk Seri Mustapa berkata negara masih berhadapan dengan beberapa cabaran yang perlu ditangani segera bagi memastikan matlamat untuk mengurangkan jurang digital dapat dicapai.

Pelaksanaan rangka tindakan itu, dibahagikan kepada tiga fasa.

Sementara itu, inisiatif MY Device bakal diperkenalkan untuk memastikan semua pelajar di Malaysia mendapat akses kepada peranti digital bagi tujuan pembelajaran menjelang 2025.


Pemansuhan syarat i-Sinar ambil sedikit masa - Tengku Zafrul

PUTRAJAYA, 18 Februari - Pemansuhan syarat i-Sinar Kumpulan Wang Simpanan Pekerja (KWSP) bagi memudahkan ahli membuat pengeluaran dari simpanan Akaun 1 akan mengambil sedikit masa.

Ini kerana, ia akan melibatkan perubahan pada sistem KWSP.

Menteri Kewangan, Tengku Datuk Seri Zafrul Tengku Abdul Aziz menerusi Laporan Laksana ke-41 menjelaskan, kerajaan telah berbincang dengan pihak KWSP untuk mempermudah proses kelulusan, terutamanya bagi mereka yang telah membuat permohonan, atau permohonan yang sedang diproses.

Jelas beliau, dividen ahli bagi tahun 2020 akan diumumkan pada hujung bulan ini.

Proses pengkreditan dividen akan turut mengambil masa dan transaksi akan dibekukan buat sementara waktu.

Pemansuhan syarat i-Sinar katanya, membuktikan kerajaan sentiasa peka terhadap kelangsungan hidup golongan rentan dan yang terkesan akibat COVID-19.

Selain pemansuhan syarat i-Sinar, kerajaan turut melanjutkan permohonan baru dan kemaskini Bantuan Prihatin Rakyat (BPR) sehingga 25 Februari ini.

Ini bagi memastikan BPR diterima oleh mereka yang benar-benar layak.


PKP 2.0 batas kemeriahan pelancongan Melaka

AYER KEROH, 14 Februari - Semua program pelancongan yang disediakan dalam Kalendar Pelancongan Negeri Melaka 2021 akan ditangguhkan sehingga Jun tahun ini.  Bagaimanapun program seumpama itu boleh diubah suai sekiranya Perintah Kawalan Pergerakan tamat.

Menurut Exco Pelancongan, Warisan dan Kebudayaan negeri, Datuk Muhammad Jailani Khamis, menerusi Bahagian Promosi Pelancongan negeri dijangka melaksanakan satu program spontan untuk mengembalikan kehadiran pelancong.  Beliau berkata demikian di Ayer Keroh.  Mengulas lanjut katanya, usaha itu adalah bagi membantu meningkatkan semula ekonomi penggiat industri pelancongan negeri yang lumpuh selepas pelaksanaan semula PKP 2.0.


Peminjam bebas pilih pakej bantuan bayaran balik pinjaman

KUALA LUMPUR, 12 Februari - Peminjam yang meminjam menerusi institusi perbankan negara harus memilih pakej bantuan bayaran balik pinjaman yang sesuai dengan situasi kewangan mereka.

Menurut Gabenor Bank Negara, Datuk Nor Shamsiah Mohd Yunus, beliau turut menyarankan agar pihak bank menjelaskan kepada peminjam mengenai terma bayaran balik bantuan yang ditawarkan dan kesan terhadap kos pinjaman.

Beliau mengulas aduan orang ramai mengenai tempoh bayaran balik pinjaman yang dilanjutkan terlalu lama apabila pemohon memohon untuk mendapatkan bantuan bayaran.

Beliau juga mencadangkan agar pemohon berbincang semula dengan pihak bank untuk meningkatkan ansuran bulanan apabila situasi kewangan beransur pulih kelak.

Selain dapat memendekkan masa bayaran balik, ia juga dapat membantu mengurangkan kos pinjaman.

Bank Negara Malaysia (BNM) turut mendengar keluhan segelintir peminjam yang tidak diberi pilihan untuk memendekkan tempoh bayaran balik.

Jelasnya, peminjam berhak meningkatkan bayaran ansuran sebaik sahaja mereka bersedia dan mampu.

Sekiranya mempunyai masalah dengan bank masing-masing, peminjam boleh menghubungi BNM TELELINK.


Prestasi ekonomi negara menguncup tahun 2020

KUALA LUMPUR, 11 Februari - Pertumbuhan ekonomi Malaysia menguncup 3.4 peratus pada suku keempat tahun lalu, berbanding penurunan 2.6 peratus pada suku ketiga.

Ketua Perangkawan, Datuk Seri Dr. Mohd Uzir Mahidin memaklumkan prestasi lebih rendah pada suku keempat, sebahagian besarnya didorong sekatan pergerakan lebih ketat dan gangguan terhadap bekalan komoditi.

Namun, ia diimbangi pertumbuhan berterusan permintaan luaran.

Jelas Datuk Seri Dr. Mohd Uzir, hampir kesemua sektor ekonomi mencatat penguncupan.

Namun, sektor pembuatan meneruskan pertumbuhan positif.

Beliau berkata demikian pada sidang media pengumuman prestasi ekonomi negara suku ke-4 2020, secara maya.


Prestasi KDNK negara atasi unjuran global

PUTRAJAYA, 11 Februari - Keluaran Dalam Negara Kasar (KDNK) bagi tahun 2020 dilihat lebih baik berbanding unjuran awal oleh organisasi antarabangsa.

enteri Kewangan Tengku Datuk Zafrul Tengku Abdul Aziz menerusi satu kenyataan media berkata ia meliputi unjuran Dana Kewangan Antarabangsa dan Bank Dunia masing-masing menguncup 5.8 peratus, manakala Bank Pembangunan Asia menguncup 6 peratus.

Prestasi itu menunjukkan pelbagai tanda-tanda pemulihan ekonomi.

Ini termasuk kadar pengangguran lebih rendah dan peningkatan daya saing negara sebagai pengeksport utama rantau ini.

Usaha pemulihan ekonomi telah dikenalpasti dan diterapkan dalam perancangan Belanjawan 2022.

Antaranya, keputusan kerajaan meneruskan projek-projek berskala besar seperti ECRL, MRT2 dan LRT3.

Dalam masa sama, menambah baik dasar modal insan untuk bersedia pada masa depan.


Had harga siling petrol RON95, diesel ditetapkan pada RM2.05 dan RM2.15 seliter

PUTRAJAYA, 10 Februari - Kerajaan bersetuju untuk menetapkan had harga siling bagi petrol RON95 dan diesel, masing-masing pada paras RM2.05 dan RM2.15 seliter.

Menteri Kewangan, Tengku Datuk Seri Zafrul Abdul Aziz dalam satu kenyataan hari ini berkata langkah itu dibuat bagi melindungi pengguna daripada kesan kenaikan harga minyak yang ketara apabila harga sebenar minyak di pasaran global meningkat.

Beliau berkata paras harga siling bagi kedua-dua produk itu lebih rendah berbanding had harga yang dilaksanakan oleh kerajaan terdahulu pada 2019.

Harga berkenaan adalah RM2.08 seliter bagi petrol RON95 dan RM2.18 seliter untuk diesel.

Kerajaan akan menampung perbezaan harga pasaran sebenar dengan harga runcit yang ditetapkan secara mingguan melalui peruntukan subsidi.

Keputusan ini diambil berdasarkan trend harga pasaran sebenar produk petroleum yang semakin meningkat susulan peningkatan permintaan minyak mentah dunia yang turut dipengaruhi oleh pembukaan semula pelbagai sektor ekonomi di seluruh dunia.

Tengku Zafrul berkata trend harga minyak global itu turut dipengaruhi oleh pelan vaksinasi COVID-19 yang mula dilancarkan secara beransur di seluruh dunia.

Program Imunisasi Kebangsaan di Malaysia akan bermula hujung bulan ini.


MPC mahu dapat menyumbang lebih banyak pelaburan langsung asing

KUALA LUMPUR, 7 Februari- Perbadanan Produktiviti Malaysia (MPC) komited untuk meningkatkan kecekapan penyampaian melibatkan peraturan berkaitan permit pembinaan. Ia bertujuan meningkatkan daya saing dan kemudahan menjalankan perniagaan.

MPC dalam kenyataannya berharap dapat menyumbang lebih banyak Pelaburan Langsung Asing (FDI) ke Malaysia.Menurut Ketua Pengarah MPC, Datuk Abdul Latif Abu Seman, Malaysia telah menunjukkan peningkatan yang memberangsangkan dari sudut keizinan pembinaan. Namun masih terdapat penambahbaikan yang perlu dibuat terutamanya melibatkan kecekapan penyampaian peraturan. Sebelum ini, laporan Doing Business yang dikeluarkan Bank Dunia meletakkan Malaysia pada tangga kedua berbanding 190 ekonomi seluruh dunia bagi kategori berkenaan.


Perdagangan luar Malaysia tunjuk prestasi baik, meningkat separuh kedua 2020

PUTRAJAYA, 30 Januari - Perdagangan luar Malaysia menunjukkan prestasi yang baik dengan eksport negara yang meningkat pada separuh kedua 2020.

Malah, nilai eksport pada Disember merupakan yang tertinggi dicatatkan bagi tahun lalu.

Menteri Perdagangan Antarabangsa dan Industri, Datuk Seri Azmin Ali dalam kenyataan memaklumkan, ia dapat dikaitkan dengan pembukaan ekonomi yang progresif dan pemulihan permintaan luaran secara beransur-ansur.

Tambahnya, eksport ke China mencatatkan kenaikan baharu pada 2020 dan merupakan momentum yang sama untuk Amerika Syarikat yang mencatatkan nilai terbesar sepanjang dekad lalu.

Antara negara yang menunjukkan pertumbahan eksport yang ketara ke pasaran negara berkembang adalah Costa Rica, Kazakhstan, Kenya, Nigeria dan Cote d'Ivoire. Dalam pada itu, produk getah, elektrik dan elektronik serta produk pertanian berasaskan minyak sawit dan minyak sawit mencatatkan pengembangan eksport yang kukuh.


Program vaksinasi negara COVID-19 pacu pemulihan ekonomi Malaysia

PUTRAJAYA, 29 Januari - Menteri Kewangan, Tengku Datuk Seri Zafrul Abdul Aziz optimis program vaksinasi negara COVID-19 yang dijangka selesai pada suku pertama 2022 mampu memacu pemulihan ekonomi Malaysia.  Hampir 80% penduduk Malaysia atau hampir 27 juta individu dijangka menerima suntikan vaksin secara berfasa bagi tempoh 12 hingga 18 bulan atau menjelang suku pertama tahun depan.

Melalui wawancara bersama CNBC, beliau menyatakan Malaysia dijangka menerima kumpulan pertama vaksin Pfizer akhir Februari ini.

Dalam pada itu, Tengku Datuk Seri Zafrul mengekalkan unjuran pertumbuhan Keluaran Dalam Negara Kasar (KDNK) antara 6.5% hingga 7.5% dan sasaran defisit fiskal pada 5.4% tahun ini.

Dalam wawancara sama, beliau menyatakan Malaysia juga tidak akan melaksanakan penutupan ekonomi sepenuhnya walaupun angka penularan COVID-19 terus meningkat.


Bank Islam bantu pelanggan rancang pembayaran semula pembiayaan

KUALA LUMPUR, 25 Januari- Sebanyak 350,000 pelanggan terjejas akibat pandemik COVID-19 dibantu menerusi kemudahan bantuan pembayaran semula pembiayaan.Bank Islam Malaysia Bhd mengumumkan, pilihan penjadualan dan penstrukturan semula pembiayaan pelanggan juga disediakan di bawah program Prihatin Bersasar.

Ketua Pegawai Eksekutif Bank Islam, Mohd Muazzam Mohamed menjelaskan, hampir 24,000 permohonan dengan amaun baki pembiayaan melebihi RM3 bilion telah diluluskan di bawah program tersebut.November lalu, Bank Islam mengumumkan penambahbaikan Program Prihatin Bersasar yang turut merangkumi golongan B40, M40 dan perusahaan mikro yang terkesan ekoran pandemik.Bagi memudahkan capaian terhadap perkhidmatan perbankan sepanjang pelaksanaan Perintah Kawalan Pergerakan (PKP), pelanggan boleh menggunakan platform perbankan mudah alih Bank Islam, ataupun menghubungi Pusat Panggilan Bank Islam di talian 03-26900900.


COVID-19: PUNB tawar tangguh bayaran pembiayaan, diskaun sewa premis perniagaan

KUALA LUMPUR, 24 Januari - Perbadanan Usahawan Nasional Berhad (PUNB) memberikan penangguhan pembayaran pembiayaan dan tawaran diskaun sebanyak 50 peratus sewa premis perniagaan PUNB selama enam bulan berkuat kuasa 1 Januari lalu.

Menurut Pengerusinya, Tan Sri Noh Omar, kemudahan tersebut akan membantu usahawan kekal berdaya tahan ketika pandemik COVID-19 masih menular di negara ini.

Dalam kenyataan media, beliau menjelaskan, penangguhan pembayaran tersebut hanya terpakai ke atas prinsipal sahaja manakala kadar keuntungan yang sudah ditetapkan perlu dibayar seperti biasa setiap bulan.

Pemberian penangguhan pembayaran pembiayaan tersebut dijangka memberi manfaat kepada lebih 2,000 Rakan Usahawan PUNB melibatkan kutipan sebanyak RM110 juta.

Semua Rakan Usahawan PUNB yang telah mendapat penangguhan pembayaran pembiayaan bagi tempoh April hingga Disember 2020 secara automatik layak menerima inisiatif tersebut.

Bagi tawaran diskaun sewa premis perniagaan PUNB pula akan memanfaatkan 226 penyewa premis di seluruh negara melibatkan anggaran kutipan sewa sebanyak RM2.5 juta.


Kaji semula tempoh pembayaran pembiayaan peribadi - ANGKASA

KUALA LUMPUR, 23 Januari - Angkatan Koperasi Kebangsaan Malaysia Berhad (ANGKASA) memohon pertimbangan Bank Negara Malaysia (BNM) untuk memanjangkan tempoh pembayaran pinjaman pembiayaan peribadi kakitangan kerajaan daripada 10 tahun ke 20 tahun.

Lanjutan tempoh itu akan membantu meringankan beban ditanggung peminjam yang terjejas akibat penularan COVID-19.

Jelas Presiden ANGKASA, Datuk Abdul Fattah Abdullah, pihaknya menguruskan akaun penjawat awam yang membuat pinjaman peribadi melalui koperasi.

Bank Pusat itu mengeluarkan arahan pengurangan tempoh pembayaran semula pinjaman kepada maksimum 10 tahun, berkuat kuasa pada 2014 lalu.

Beliau ditemui pemberita pada Majlis Penyerahan Sumbangan Barang Asas Keperluan Harian Kepada Petugas Barisan Hadapan, di Kuala Lumpur.


Subsidi minyak masak kurangkan impak negatif turun naik harga minyak sawit

PUTRAJAYA, 21 Januari - Strategi subsidi minyak masak yang dilaksanakan Kementerian Perdagangan Dalam Negeri dan Hal Ehwal Pengguna (KPDNEHP) telah mengurangkan impak negatif akibat turun naik harga minyak sawit di pasaran dunia terhadap pengguna tempatan.

Kenyataan Menteri Perusahaan Perladangan dan Komoditi, Datuk Dr. Mohd. Khairuddin Aman Razali memaklumkan, walaupun harga minyak sawit mentah (MSM) meningkat dengan ketara dalam tempoh Julai 2019 hingga bulan ini, namun peningkatan minyak masak di pasaran tempatan tidak ketara.

Harga purata MSM di pasaran tempatan telah mencatatkan paras terendah pada Julai 2019 iaitu hampir RM2,000 untuk satu tan dan meningkat pada paras tertinggi kepada lebih RM3,000 satu tan pada Disember tahun lepas.

Lonjakan harga itu telah meningkatkan hasil kepada negara selain dapat membantu kira-kira 500,000 pekebun sawit meningkatkan taraf sosioekonomi.

Kementerian juga berharap harga pasaran sawit dunia akan terus kekal tinggi tahun ini agar rakyat dapat menikmati manfaat melalui pulangannya oleh kerajaan.

Datuk Dr Mohd. Khairuddin turut memaklumkan, berdasarkan Data Lembaga Minyak Sawit Malaysia (MPOB) menunjukkan sekitar 1 juta tan metrik sawit adalah untuk kegunaan pasaran minyak masak tempatan.


Kerajaan tanggung kerugian RM600 juta sehari dalam tempoh PKP 2.0

PUTRAJAYA, 20 Januari - Impak Pelaksanaan Perintah Kawalan Pergerakan kali kedua adalah terkawal.

Menurut Menteri Kewangan Tengku Datuk Seri Zafrul Tengku Abdul Aziz, kerugian RM600 juta sehari yang dijangka ditanggung negara jauh lebih rendah berbanding RM2.4 bilion sehari ketika pelaksanaan PKP pada Mac tahun lalu.

Tidak seperti sebelumnya, PKP 2.0 membenarkan lima sektor utama negara untuk terus beroperasi manakala perusahaan kecil dan sederhana serta mikro seperti gerai dan warung juga boleh dibuka.

20 juta rakyat dan 2.4 juta perniagaan telah mendapat manfaat daripada empat pakej bantuan kerajaan yang dilaksana tahun lalu membabitkan suntikan RM182 bilion.

Beliau berkata demikian menerusi Taklimat Khas mengenai PERMAI di Putrajaya.


Permai: Tiga inisiatif diperkenal bagi memperkasa usahawan

KUALA LUMPUR, 19 Januari - Pakej Bantuan Perlindungan Ekonomi dan Rakyat Malaysia (Permai) dilihat mampu membantu golongan usahawan untuk terus kekal beroperasi.

3 inisiatif utama diperkenal, merangkumi Geran Khas Prihain (GKP) Tambahan, Skim Mikro-kredit dan Kempen E-Dagang.

Kementerian Pembangunan Usahawan dan Koperasi (MEDAC) menerusi satu kenyataan menjelaskan kesemua inisiatif itu selaras dengan Matlamat Ketiga Pakej Permai: Menyokong Kelangsungan Perniagaan.

GKP tambahan sebanyak RM650 juta akan memanfaatkan 500,000 PKS di tujuh negeri yang terlibat dengan Perintah Kawalan Pergerakan (PKP).

Manakala pelaksanaan Skim Mikro-kredit berjumlah RM1 bilion bakal diuruskan dan dipercepatkan Bank Simpanan Nasional, Agrobank dan TEKUN.

Sebanyak RM300 juta turut disediakan bagi mempergiat Kempen e-Dagang PKS dan PKS Mikro, serta Kempen Shop Malaysia Online.

Ini akan menggalakkan lebih ramai usahawan menceburi perniagaan secara dalam talian dan mendapat bimbingan sewajarnya.


Kebenaran operasi industri dinilai ikut pekembangan semasa COVID-19

KOTA TINGGI, 17 Januari - Senarai industri yang dibenarkan beroperasi semasa Perintah Kawalan Pergerakan (PKP) akan dikaji semula, sekiranya lekuk penularan pandemik COVID-19 negara dapat dilandaikan.

Menteri Kanan Perdagangan Antarabangsa dan Industri, Datuk Seri Mohamed Azmin Ali berkata, semakan semula SOP mencegah COVID-19 juga akan dibuat atas nasihat Kementerian Kesihatan (KKM).  Beliau mengulas perkara itu pada Program Misi Bantuan Bencana Banjir Kementerian Perdagangan Antarabangsa dan Industri (MITI) bersama Persatuan Pengilang Malaysia dan beberapa agensi terlibat di Kota Tinggi, Johor.


1,283 pelanggan tebus pakej kempen 'MY30 PLUS30 - Beli 1, Percuma 1'

KUALA LUMPUR, 16 Januari - Kempen ‘My30 Plus30 - Beli 1, Percuma 1’ menerima sambutan menggalakkan apabila seramai 1,283 penumpang menebus pakej masing-masing pada hari pertama, semalam.

Kenyataan Prasarana Malaysia Berhad (Prasarana) berkata, pengguna boleh membuat penebusan pakej pas perjalanan itu di Stesen LRT KL Sentral dan Hab Bas Rapid KL Pasar Seni.

Tawaran itu terhad kepada 8,333 penebusan sahaja.

Kempen akan tamat pada 31 Mac depan atau selepas pas percuma ke 8,333 ditebus.

Pakej tersebut antara inisiatif diumumkan Kementerian Pelancongan, Seni dan Budaya pada 23 November lalu.

Ia antara pelan pemulihan pelancongan domestik, diterajui oleh Lembaga Penggalakan Pelancongan Malaysia atau Tourism Malaysia.


Sektor ekonomi dijamin kekal dibuka

PUTRAJAYA, 15 Januari - Kerajaan beri jaminan sektor ekonomi dan ekosistem kewangan tetap dibuka mengikut prosedur operasi standard SOP ditetapkan.

Menteri Kewangan Tengku Datuk Seri Zafrul Abdul Aziz berkata, rakyat bebas menjalankan urusan simpanan dan pelaburan di institusi kewangan.

Menyentuh mengenai perniagaan dan ekonomi, Tengku Datuk Seri Zafrul berkata kerajaan membenarkan sektor pembuatan, perkhidmatan penting dan rantaian bekalan bagi sektor berkenaan terus beroperasi.

Malah kerajaan akan memastikan bekalan perlu atau essential mencukupi untuk memastikan aktiviti ekonomi utama terus berfungsi.

Beliau mengumumkannya menerusi Laporan LAKSANA Ke-36.

Dalam pada itu Tengku Datuk Seri Zafrul mengumumkan 128,779 orang telah berjaya mendapat pekerjaan melalui Insentif Pengambilan Pekerja dan Bantuan Latihan, di bawah Pelan Jana Semula Ekonomi Negara (PENJANA).

Ia merangkumi 102,657 orang di bawah umur 40 tahun, 17,395 individu berumur 40 hingga 60 tahun, 7,382 perantis dan 1,345 orang kelainan upaya.

Bagi program latihan seramai 133,936 individu telah diluluskan untuk mengikuti Program Kemahiran dan Peningkatan Kemahiran.

Antara kursus yang mendapat sambutan ialah keusahawanan dan pendigitalan.


Pengeluaran minyak sawit mentah diunjurkan sebanyak 19.70 juta tan

BANGI, 12 Januari - Pengeluaran minyak sawit mentah (MSM) pada tahun 2021 diunjurkan sebanyak 19.70 juta tan berbanding 19.14 juta tan pada tahun lalu.

Ia berikutan jangkaan pengembangan kawasan tanaman sawit matang serta kesan cuaca kering yang mempengaruhi pengeluaran Buah Tandan Segar dan seterusnya pengeluaran MSM.

Menurut Menteri Perusahaan Perladangan dan Komoditi, Datuk Dr Mohd Khairuddin Aman Razali, pelaksanaan Skim Pensijilan Minyak Sawit Mampan (MSPO) secara mandatori meningkatkan pengeluaran minyak sawit mampan dan menyumbang peningkatan daya saing industri itu di peringkat global.

Beliau berkata demikian selepas merasmikan Persidangan Tinjauan dan Semakan (R&O) Ekonomi Minyak Sawit 2021 di Bangi.


Nilai pampasan projek HSR KL-Singapura hujung bulan ini, tiada komitmen kerajaan bagi projek HSR KL-JB

KUALA LUMPUR, 9 Januari - Malaysia dijangka menerima butiran kos melibatkan nilai pampasan projek Kereta Api Laju (HSR) Kuala Lumpur-Singapura pada hujung bulan ini.

Ketua Pegawai Eksekutif MyHSR Corporation Sdn. Bhd. (MyHSR Corp), Datuk Mohd Nur Ismal Kamal berkata, buat masa ini jumlah pampasan sebenar kepada Singapura masih belum dimuktamadkan.

Sementara itu, beliau turut mengulas spekulasi bahawa projek HSR Kuala Lumpur-Singapura akan digantikan dengan HSR Kuala Lumpur-Johor Bahru.

Jelas Datuk Mohd Nur Ismal, kerajaan tidak pernah membuat sebarang keputusan atau komitmen bagi projek berkenaan.

Kajian mengenai hala tuju seterusnya bagi projek HSR akan diadakan tidak lama lagi.

Pihaknya perlu membuat beberapa rundingan termasuk terma rujukan dan skop kajian yang dijangka mengambil masa selama enam bulan atau bergantung kepada keperluan.


Perbankan digital wanita yang pertama MyWEW sasar perkasa wanita dalam sektor ekonomi

BALAKONG, 8 Januari - Perbankan digital wanita yang pertama dikenali Women Empowering Women (MyWEW) bakal diperkenal di Malaysia.

Ia merupakan platform keusahawan sosial tempatan yang disasarkan untuk memerkasa wanita terutama dalam sektor ekonomi.

Jelas Penasihat MyWEW, Datuk Seri Azalina Othman Said, ini akan menggalakkan wanita terutamanya golongan B40 menceburi perniagaan secara dalam talian sejajar dengan norma baharu.

Beliau berkata demikian selepas menjadi saksi majlis memeterai memorandum persefahaman antara CNAsia dan Int-cys di Selangor.

Objektif MoU itu bagi memohon lesen daripada Bank Negara Malaysia dan pihak berkaitan untuk menjalankan perniagaan pemberian kredit mikro.


Kerajaan fokus kepada sektor ekonomi lain berbanding teruskan projek HSR

SHAH ALAM, 3 Januari - Pembatalan projek Kereta Api Berkelajuan Tinggi (HSR) Malaysia-Singapura turut menerima pandangan positif Pensyarah Kanan Pusat Pengajian Rangkaian Bekalan dan Teknologi, Universiti Teknologi Mara, Dr Shahrin Nasir.

Menurutnya, kerajaan buat masa ini dilihat lebih fokus kepada sektor ekonomi yang lain.

Dr Shahrin menambah, tahun 2021 ini merupakan tahun untuk memulih dan meningkatkan ekonomi negara.

Selain itu, beliau juga berpendapat projek HSR ini mungkin boleh diteruskan apabila keadaan ekonomi negara kembali stabil pada masa akan datang.


Kerajaan disaran teruskan projek HSR Malaysia-Singapura apabila ekonomi negara pulih

KUALA LUMPUR, 3 Januari - Kerajaan disaran untuk mempertimbang pelaksanaan projek Kereta Api Berkelajuan Tinggi (HSR) Malaysia-Singapura apabila situasi ekonomi negara kembali pulih.

Pandangan itu disuarakan penganalisis ekonomi dan Felo Akademi Sains Malaysia, Datuk Dr. Madeline Berma.

Namun keputusan membatalkan projek berkenaan adalah wajar bagi mengelakkan negara berdepan beban kewangan.

Malah perbelanjaan menguruskan krisis COVID-19 seharusnya menjadi keutamaan kerajaan sekarang.


Projek HSR dibatal, elak beri kesan kepada ekonomi

PUTRAJAYA, 1 Januari - Terma-terma Perjanjian Dua Hala yang membabitkan Projek HSR yang ditandatangani pada tahun 2016 tidak lagi berdaya maju untuk diteruskan berikutan penularan wabak COVID-19.

Menteri di Jabatan Perdana Menteri (Ekonomi), Datuk Seri Mustapa Mohamed dalam satu kenyataan berkata, ia memberi kesan teruk kepada ekonomi serta menjejaskan kedudukan fiskal negara.

Tambahnya, bermula tahun 2018 kerajaan telah mencari alternatif untuk menurunkan kos.

Proses penelitian semula projek itu juga menjadi keutamaan sejak pandemik COVID-19 berlaku.

Namun begitu, tiada persetujuan dicapai mengenai perubahan yang dicadangkan sehinggalah Perjanjian Dua Hala berkenaan projek itu luput pada 31 Disember 2020.

Malaysia akan terus menghormati terma-terma Perjanjian Dua Hala tersebut dan mengambil tindakan yang sewajarnya dalam menentukan jumlah pampasan.

Beliau turut berkata, kerajaan akan terus memperkukuhkan hubungan sedia ada termasuk mempertingkatkan kesalinghubungan Kuala Lumpur-Singapura demi kepentingan bersama.


Malaysia kekal antara 30 ekonomi kompetitif dunia

PUTRAJAYA, 1 Januari - Meski berdepan cabaran COVID-19, Malaysia masih kekal menjadi antara 30 ekonomi paling kompetitif dunia dengan pencapaian ekonomi antara 10 terbaik di persada antarabangsa.

Perdana Menteri berkata, kejayaan itu antaranya didorong langkah kerajaan memperkenal Pakej Rangsangan Ekonomi dan membuka semula aktiviti ekonomi.

Jelas Tan Sri Muhyiddin, bagi tahun 2021, ekonomi Malaysia dijangka berkembang antara 6.5 hingga 7.5 peratus.

Unjuran positif itu mendorong kerajaan untuk melaksana usaha pemulihan ekonomi negara sebaik dan secepat mungkin.

Kerajaan turut menubuhkan beberapa majlis di peringkat tertinggi yang dipengerusikan sendiri Perdana Menteri untuk memastikan keseimbangan pembangunan di seluruh negara selari aspirasi dalam Wawasan Kemakmuran Bersama.

Antara majlis yang diwujudkan adalah Majlis Tindakan Ekonomi, Majlis Kemakmuran Bumiputera, Majlis Pekerjaan Negara, Majlis Ekonomi Digital dan 4IR Negara, dan Majlis Khas Perjanjian 1963 Sabah Sarawak.


Pesara rugi RM1.4 juta jadi mangsa 'phone scam'

IPOH, 13 September- Akibat diperdaya sindiket ‘phone scam’, seorang pesara mengalami kerugian RM1.4 juta.Ketua Polis Perak, Datuk Seri Mohd Yusri Hassan Basri dalam kenyataan memaklumkan, mangsa berusia 62 tahun itu, ditipu menerusi panggilan telefon oleh seorang lelaki yang menyamar sebagai pekerja syarikat kurier dan pegawai polis.Hasil siasatan mendapati mangsa menerima panggilan pada Mac 2020 berhubung satu bungkusan yang kononnya mangsa terlibat dalam jenayah penggubahan wang haram dan dadah. Mangsa yang telah ditunjukkan waran tangkap mahkamah berkaitan kes itu mempercayai percakapan suspek. Mangsa kemudian membuat pengesahan dengan Ibu Pejabat Kontinjen Sabah mengenai kes tersebut dan telah mendedahkan kesemua maklumat sulit perbankan seperti diarahkan. Mangsa hanya menyedari penipuan itu setelah menunggu lama suspek untuk menyiasat kes itu dan membuat laporan polis di Ibu Pejabat Polis Kontingen (IPK) Perak. Kes disiasat dibawah Seksyen 420 Kanun Keseksaan.Sehubungan itu, polis menasihati orang awam supaya berwaspada terhadap panggilan telefon yang mencurigakan selain boleh menghubungi talian National Scam  Response Center (NSRC) berhubung penipuan 'phone scam'.

(Ketua Polis Perak, Datuk Seri Mohd Yusri Hassan Basri)


Lelaki ditahan cetak wang palsu

ALOR SETAR, 13 September- Seorang lelaki yang dipercayai terlibat dalam aktiviti mencetak wang palsu dicekup bersama sejumlah wang palsu oleh sepasukan Polis dari Unit Risikan/Operasi, Bahagian Siasatan Jenayah Komersil, Ibu Pejabat Polis Daerah Kota Setar di kawasan Taman Gunung Perak, Alor Setar.Ketua Polis Daerah Kota Setar, ACP Ahmad Shukri Mat Akhir berkata, bertindak atas risikan Op Rajawali, pihak polis telah menahan suspek di dalam sebuah kereta di hadapan sebuah rumah di Taman Gunung Perak, pada 3 September lalu.Hasil pemeriksaan, pihaknya merampas 25 keping wang tunai not RM100 yang disahkan palsu oleh Bank Negara Malaysia; dua unit telefon bimbit; dan bag berwarna hitam dan kelabu mengandungi kristal disyaki dadah.Turut dirampas, sebuah kereta jenis Proton Gen 2.“Hasil soal siasat, suspek mengaku terlibat secara langsung dengan mencetak wang palsu tersebut dengan menawarkan penjualan kepada pembeli melalui laman telegram. "Suspek juga telah memperdaya dua mangsa masing-masing bekerja sebagai peniaga dalam talian dan perkhidmatan penghantaran barang dari syarikat kurier dengan menggunakan wang palsu ketika membuat bayaran secara tunai,"katanya menerusi satu kenyataan.Kes disiasat bawah Seksyen 489 C Kanun Keseksaan yang memperuntukkan hukuman penjara sehingga 10 tahun jika sabit kesalahan.ACP Ahmad Shukri turut menasihatkan orang ramai supaya mengambil langkah berhati-hati termasuk menggunakan alat pengimbas atau lampu UV terutama para peniaga, juruwang dan sebagainya apabila menerima wang dari pelanggan.Orang ramai juga diingatkan supaya tidak mudah percaya kepada orang yang tidak dikenali, dan dapatkan nasihat ahli keluarga sebelum membuat apa-apa keputusan untuk membantu orang lain.


Disangka monyet, lelaki cedera ditembak rakan

KEMAMAN, 13 September- Seorang lelaki mengalami kecederaan selepas dipercayai tidak sengaja ditembak rakannya sendiri di Kerteh, Kemaman, Terengganu pagi kelmarin. Dalam kejadian kira-kira pukul 11.00 pagi itu, mangsa yang berumur 54 tahun ketika itu berada dalam kebun buah-buahan bersebelahan kebun rakannya. Sebelum kejadian, rakannya itu menyangkakan seekor monyet sedang mencuri buah-buahannya di kebunnya lalu melepaskan tembakan dan terkena mangsa. Akibat tembakan menggunakan peluru penabur itu, mangsa mengalami kecederaan pada bahagian tangan kiri. Ketua Polis Daerah Kemaman, Superintenden Hanyan Ramlan berkata, ketika kejadian mangsa dikatakan sedang memanjat sebatang pokok manggis di kebun miliknya. Beliau berkata pada masa sama suspek seorang warga emas berumur 69 tahun datang ke kebun berkenaan dengan membawa senapang patah. "Suspek kemudiannya ternampak pokok manggis berkenaan bergoyang dan menyangka ada sekawan monyet di atas pokok itu sebelum melepaskan tembakan,"katanya. Mangsa yang cedera kemudiannya dihantar ke Unit Kecemasan Hospital Kemaman untuk menerima rawatan dan telah dibenarkan pulang sejurus selepas itu. Pihak polis yang tiba di lokasi kemudiannya baertindak merampas senapang patah suspek dan suspek dibawa ke Ibupejabat Polis Daerah (IPD) Kemaman untuk siasatan lanjut. Semakan mendapati, suspek tidak mempunyai permit serta lesen pemilikan senjata dan polis kini sedang menyiasat untuk mengenal pasti pemilik sebenar senapang berkenaan. Kes berkenaan akan disiasat bawah Seksyen 8 dan 37 Akta Senjata Api 1990.


Warga emas rugi RM485,000, mangsa 'phone scam'

KERIAN, 12 September- Seorang warga emas kerugian RM485,000 selepas diperdaya sindiket penipuan panggilan telefon atau 'phone scam'.Ketua Polis Perak, Datuk Seri Mohd Yusri Hassan Basri berkata, laporan awal berhubung kejadian diterima pukul 11.40 pagi semalam.Siasatan awal mendapati, mangsa telah dihubungi seorang lelaki tidak dikenali pada 4 Ogos lalu yang menyatakan mangsa ada membuat penghantaran bungkusan yang tidak berjaya.

"Suspek memaklumkan bungkusan tersebut mengandungi kad kredit, cip kad pengenalan dan kad ATM. Suspek kemudian menyambungkan panggilan kepada dua individu berbeza yang mengaku sebagai pegawai polis dari Ibu pejabat Polis Ipoh dan Bukit Aman", katanya dalam kenyataan."Mangsa kemudian dituduh telah terlibat dengan kes pemerdagangan manusia dan penggubahan wang haram, selain diugut akan ditangkap serta dipenjarakan.Bermula 8 Ogos hingga 6 September, mangsa telah melakukan sebanyak 34 kali pindahan wang di mesin ATM sekitar daerah Kerian dan Nibong Tebal, Pulau Pinang ke dalam 11 akaun bank.Mangsa hanya menyedari ditipu selepas dimaklumkan anak saudaranya yang datang melawat.    Kes disiasat di bawah Seksyen 420 Kanun Keseksaan.


KPDN Perak berjaya sita diesel bernilai lebih RM300,000

IPOH, 12 September- Kementerian Perdagangan Dalam Negeri dan Kos Sara Hidup (KPDN) Perak berjaya menyita sebanyak 20,000 liter minyak diesel bernilai lebih RM300,000. Pengarah KPDN Perak, Datuk Kamalludin Ismail dalam kenyataan memaklumkan, serbuan dilakukan di sebuah stor di Ladang Sawit, Kuala Bikam, Bidor, menerusi Ops Tiris.Hasil serbuan itu, pihaknya menemui dua tong tangki simpanan dipercayai minyak diesel dan beberapa peralatan digunakan untuk menyukat dan mengepam cecair serta sebuah lori dengan dua buah tangki.Pemeriksaan dilakukan terhadap seorang lelaki tempatan berumur 38 tahun mengaku sebagai pemilik stor dan seorang pemandu lori tangki berumur 56 tahun yang disyaki datang untuk membeli minyak tersebut.Kes disiasat di bawah Akta Kawalan Bekalan 1961 dan Peraturan-Peraturan Kawalan Bekalan 1974.


Bung Moktar dan Zizie Izette lepas, bebas tiga tuduhan rasuah

(Datuk Seri Bung Moktar dan isteri, Datin Seri Zizie Izette tiba di mahkamah)

KUALA LUMPUR, 7 September- Mahkamah Tinggi hari ini melepas dan membebaskan Datuk Seri Bung Moktar dan isterinya, Datin Seri Zizie Izette Abdul Samad atas tiga pertuduhan rasuah berjumlah RM2.8 juta, membabitkan pelaburan RM150 juta dalam unit amanah Public Mutual Berhad. Hakim Datuk Azhar Abdul Hamid membuat keputusan itu selepas membenarkan permohonan Bung Moktar dan Zizie menyemak keputusan Mahkamah Sesyen yang memerintahkan mereka membela diri pada 2 September tahun lepas.Bung Moktar dan isterinya merayu terhadap keputusan Azhar 9 Disember lalu yang menolak permohonan mereka untuk menyemak keputusan Mahkamah Sesyen yang memerintah mereka membela diri atas tiga pertuduhan rasuah.Pada 2 September tahun lalu, Hakim Rozina Ayob memerintahkan pasangan membela diri atas tiga pertuduhan rasuah selepas mendapati pihak pendakwaan berjaya membuktikan kes prima facie terhadap mereka.3 Mei 2019, Bung Moktar didakwa atas dua pertuduhan menerima rasuah berjumlah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.Bung Moktar dituduh menerima rasuah daripada ejen Public Mutual, Madhi Abdul Hamid, menerusi isterinya di Public Bank Cawangan Taman Melawati.Turut didakwa menerima suapan wang tunai RM337,500 daripada perunding Unit Amanah, Norhaili Ahmad Mokhtar bawah nama isterinya atas sebab sama dan di tempat sama.Manakala isterinya, Zizie Izette berdepan tiga pertuduhan bersubahat dengan suaminya berhubung perkara itu di tempat, tarikh dan masa yang sama.


30 nelayan ditahan dengan nilai rampasan RM6.5 juta

(Tujuh buah vessel tunda B1 dan C ditahan pada kedudukan 8 dan 15 batu nautika dari Sabak Bernam, Selangor)

LUMUT, 8 September- Seramai 30 nelayan termasuk seorang warga tempatan ditahan kerana melakukan pelbagai kesalahan mengikut Akta Perikanan 1985, antara 4 September lalu hingga semalam.Menurut Pengarah Jabatan Perikanan Perak, Mohd Ghazali A.Manap nilai rampasan dianggarkan sebanyak RM6.5 juta.Jelasnya ,tujuh buah vessel tunda B1 dan C ditahan pada kedudukan 8 dan 15 batu nautika dari Sabak Bernam, Selangor.Antara kesalahan dilakukan adalah menangkap ikan kurang dari 8 batu nautika dan 15 batu nautika mengikut zon, menggunakan kru asing tanpa kebenaran dan memasang alat perhubungan di atas vessel penangkapan ikan tanpa kelulusan.Selain itu tidak mengaktifkan alat pengesan vesel semasa ditahan serta menambah struktur tangki minyak di bahagian kemudi.Turut dirampas, ikan campur dengan anggaran seberat 1,500 kilogram (kg) bernilai RM45,000 dan kesemua tujuh bot turut disita menjadikan nilai rampasan RM6.5 juta.Semua bot tunda dibawa ke pangkalan MCS Kampung Acheh untuk siasatan lanjut mengikut Akta Perikanan 1985.

(Ikan campur dengan anggaran seberat 1,500 kg bernilai RM45,000 turut dirampas)


Tampal poster pinjaman wang tanpa lesen, dua lelaki didenda RM3,000

(Dua lelaki masing-masing didenda RM3,000 oleh Mahkamah Majistret Ipoh hari ini)

IPOH, 7 September- Dua lelaki masing-masing didenda RM3,000 oleh Mahkamah Majistret Ipoh hari ini atas pertuduhan membantu pemberi pinjaman wang tanpa lesen atau ‘along’ memasang iklan berkaitan pinjaman tersebut, Isnin lalu.Tertuduh Tang Lih Voon 41 tahun dan Hor Kar Fei 42 tahun dijatuhi hukuman itu selepas mengaku bersalah selepas pertuduhan dibacakan di hadapan Hakim Siti Nora Sharif.Dalam penghakimannya, kedua-dua tertuduh diperintah menjalani hukuman penjara dua bulan jika gagal membayar denda berkenaan.Kedua-dua tertuduh bagaimanapun membayar denda tersebut.Mengikut pertuduhan, kedua-dua tertuduh didakwa membantu aktiviti menampal poster pemberi pinjaman wang tanpa lesen dan memiliki satu kotak risalah pemberi pinjaman wang yang tertera pinjaman berlesen dengan nombor telefon 014-9400188.Perbuatan itu dilakukan di tepi persiaran Tasek Timur 1, Taman Ria Bercham di Ipoh dalam daerah Kinta pada pukul 10.30 pagi pada 4 September 2023.Kedua-dua mereka didakwa mengikut Seksyen 29AA (1) Akta Pemberi Pinjaman Wang dan dibaca bersama Seksyen 34 Kanun Keseksaan.Jika sabit kesalahan boleh dihukum penjara tidak lebih dua tahun dan denda tidak lebih RM20,000 atau kedua-duanya sekali.Kes dikendalikan Timbalan Pendakwa Raya Noor Nabilah Norzam manakala kedua-dua tertuduh diwakili peguam Yayasan Bantuan Guaman Kebangsaan (YBGK), Nurul Syuhada Mohd Yusof.


'Iman Mustaqim' kena penjara, denda muat naik hantaran jelik terhadap Sultan Selangor

KUALA LUMPUR, 6 September- Pemilik akaun Facebook 'Iman Mustaqim' mengaku bersalah atas dua pertuduhan termasuk memuat naik hantaran jelik terhadap Sultan Selangor.Bagi pertuduhan pertama, Mohamad Azlan didakwa membuat hantaran komunikasi jelik terhadap sultan dengan niat untuk menyakitkan hati orang lain di Facebooknya, menggunakan laman profil "Iman Mustaqim" pada 28 Ogos lepas manakala pertuduhan kedua, Mohamad Azlan juga didakwa gagal memberi kata laluan laman profil aplikasi Facebook "Iman Mustaqim" yang diminta oleh seorang pegawai polis di lokap Ibu Pejabat Polis Daerah Dang Wangi di sini pada 11.25 pagi, 31 Ogos lepas.Pengakuan dibuat dihadapan Hakim Priscilla Hemamalini Nadarajan. Pertuduhan dibuat mengikut Seksyen 233(1)(a) Akta Komunikasi dan Multimedia 1998 (Akta 588) dan boleh dihukum di bawah subseksyen 233(3) akta sama. Semasa prosiding, tertuduh, atau nama sebenarnya Mohamad Azlan Ibrahim merayu dikenakan hukuman ringan kerana tidak bekerja dan perlu menjaga ibu yang sakit.Namun, Timbalan Pendakwa Raya Abdul Malik Ayob memohon mahkamah mengenakan hukuman penjara dan denda tinggi kerana ia kesalahan serius menghina institusi Diraja. Hakim kemudian menetapkan hukuman penjara enam bulan bagi pertuduhan pertama, dan denda RM10,000 untuk pertuduhan kedua. Sekiranya gagal membayar denda, dia boleh dikenakan penjara tiga bulan.

(Mohamad Azlan Ibrahim diiringi pegawai polis)


Kastam rampas ekstasi bernilai RM32 juta di Kompleks Kargo KLIA

NILAI, 6 September- Sejumlah 436.2 kilogram dadah disyaki pil Ekstasi bernilai anggaran RM32 juta dirampas sepasukan anggota Kastam cawangan Narkotik Ibu Pejabat, Jabatan Kastam Diraja Malaysia (JKDM) pada 29 Ogos lalu di Kompleks Kargo Udara KLIA, Sepang Selangor.Menurut Ketua Pengarahnya, Datuk Zazuli Johan, pihaknya menyita 36 kotak dan menjumpai 12 kotak mengandungi bungkusan plastik lutsinar berisi pil pelbagai warna dan bentuk.Modus operandi sindiket antarabangsa itu adalah dengan mengikrar barangan berkenaan sebagai 'tools' berisi batu bata."Siasatan awal mendapati dadah tersebut diimport dari Eropah dan mendarat di Kompleks Kargo Lapangan Terbang Antarabangsa Kuala Lumpur sebagai destinasi akhir."Hasil risikan mendapati pengimport menggunakan maklumat palsu dalam dokumen pengimportan menyebabkan tangkapan sukar dibuat,"katanya.Beliau berkata demikian dalam sidang media rampasan JKDM di cawangan Narkotik Ibu Pejabat JKDM, Kampung Jijan, Nilai.Rampasan berkenaan merupakan kes kelima dari negara Belanda pada tahun ini.Kes disiasat bawah Seksyen 39 B (1) (A)- Akta Dadah Berbahaya 1952.


Polis sahkan terima laporan amah didera bekas ahli politik

(Hussein Omar Khan dan kenyataan PDRM)

KUALA LUMPUR, 5 September- Polis mengesahkan menerima laporan berhubung satu kes pembantu rumah warga Indonesia atau amah mendakwa didera majikannya yang merupakan bekas ahli politik.Ketua Polis Selangor, Datuk Hussein Omar Khan berkata, laporan polis daripada amah, 54, itu dibuat di Ibu Pejabat Polis Daerah (IPD) Ampang Jaya pada pukul 4.16 petang, 22 Ogos lalu."Satu kertas siasatan telah dibuka di bawah Seksyen 324 Kanun Keseksaan dengan sengaja mendatangkan kecederaan menggunakan senjata. "Jika disabitkan kesalahan boleh dihukum penjara maksimum 10 tahun atau denda atau sebat atau kedua-duanya sekali," katanya menerusi kenyataan.Kertas siasatan telah dirujuk kepada Timbalan Pendakwa Raya dan tindakan susulan akan dilaksanakan bagi melengkapkan kertas siasatan untuk mendapatkan pertuduhan ke atas suspek yang juga seorang ahli perniagaan.


Lelaki mabuk dituduh bunuh bapa dengan penyodok pasir

(Tertuduh didakwa mengikut Seksyen 302 Kanun Keseksaan kerana membunuh)

PETALING JAYA, 4 September- Seorang penganggur didakwa di Mahkamah Majistret Petaling Jaya atas tuduhan memukul bapa kandungnya dengan penyodok pasir sehingga mati.Suspek, M. Jaisino, 40, hanya mengangguk faham selepas pertuduhan dibacakan, namun tiada sebarang pengakuan direkodkan.Timbalan Pendakwa Raya, Nurul Sofea Jaysal tidak menawarkan sebarang jaminan, manakala tertuduh tidak diwakili peguam.Majistret Shahril Anuar Ahmad Mustapa kemudian menetapkan 6 Oktober depan untuk sebutan semula kes.26 Ogos lalu, tertuduh didakwa membunuh E. Mangalam, 74, di sebuah rumah di Taman Dato Hormat di sini pada pukul 2.15 pagi.Ketika kejadian, dia dipercayai dalam keadaan mabuk dan berang selepas ditegur bapanya kerana tidak bekerja.Mayat mangsa dibalut dengan kain langsir sebelum ditemukan oleh keluarga terdekat di tepi jalan sekitar PJS10 di sini.Tertuduh didakwa mengikut Seksyen 302 Kanun Keseksaan kerana membunuh.

(Tertuduh dibawa ke Mahkamah Majistret Petaling Jaya hari ini)


Lelaki pukul penjawat awam hingga mati direman seminggu

(Suspek dibawa ke Mahkamah Tanah Merah di Kelantan untuk permohonan reman)

TANAH MERAH, 4 September- Seorang lelaki direman seminggu bagi membantu siasatan berhubung kematian seorang penjawat awam dalam pergaduhan di sebuah kedai makan di Jalan Lama Pasir Putih-Machang berhadapan Hospital Machang di Kelantan, semalam.Perintah tahanan reman terhadap suspek, 46, dikeluarkan oleh Majistret Amal Razim Alias di Mahkamah Tanah Merah, bermula hari ini sehingga Ahad.Dalam kejadian pukul 11.00 pagi itu, mangsa, 51, meninggal dunia ketika mendapatkan rawatan akibat kecederaan parah di kedua-dua belah mata dan patah tulang rusuk sebelah kiri. Ketua Polis negeri, Datuk Muhamad Zaki Harun berkata, siasatan mendapati suspek mengesyaki mangsa mempunyai hubungan sulit dengan isterinya.Isteri suspek merupakan seorang penjawat awam yang bekerja di sebuah jabatan sama dengan mangsa di Kuala Krai, manakala suspek bekerja di sebuah syarikat swasta di Kuala Lumpur.

(Supek di pekarangan Mahkamah Tanah Merah di Kelantan)

Berita berkaitan:Penjawat Awam maut bergaduh di kedai makan


Enggan beri kerjasama, polis Kluang tahan seorang pemandu lori

KLUANG, 2 September- Polis Kluang menahan seorang pemandu lori berusia 38 tahun pada Khamis susulan enggan memberikan kerjasama terhadap anggota polis.Selain itu, pemandu berkenaan turut melemparkan kata-kata kesat kepada anggota polis terbabit yang sedang bertugas pada malam ambang kemerdekaan 2023 di Simpang Renggam, Kluang.Ketua Polis Daerah Kluang, ACP Bahrin Mohd Noh berkata suspek dilapor tidak berpuas hati berhubung penutupan jalan menuju ke arah pentas utama bagi sambutan kemerdekaan. Hasil siasatan mendapati, suspek tidak mempunyai rekod jenayah lampau dan saringan ujian air kencing negatif. Kes disiasat mengikut Seksyen 14 Akta Kesalahan-Kesalahan Kecil 1955 dan Seksyen 509 Kanun Keseksaan. Polis mengesan satu rakaman video berdurasi 1 minit 9 saat yang dimuat naik oleh pemilik akaun TikTok Ballack Akhlaken memaparkan kejadian berkenaan berlaku pada 30 Ogos kira-kira pukul 10.30 malam.


Penjawat Awam maut bergaduh di kedai makan

KOTA BHARU, 3 September - Seorang penjawat awam maut selepas terlibat dalam pergaduhan di sebuah kedai makan di Jalan Lama Pasir Putih-Machang berhadapan Hospital Machang, pagi tadi.Ketua Polis Kelantan, Datuk Muhamad Zaki Harun berkata dalam kejadian yang berlaku kira-kira pukul 11.00 pagi, lelaki berusia 51 tahun itu meninggal dunia ketika mendapatkan rawatan di Hospital Machang akibat pendarahan di muka dan patah tulang rusuk.Beliau berkata, pihaknya telah menahan suspek selepas hadir ke Ibu Pejabat Polis Daerah Machang untuk membuat laporan.

"Siasatan mendapati, suspek mengesyaki mangsa mempunyai hubungan sulit dengan isterinya yang juga seorang penjawat awam yang bekerja di sebuah jabatan yang sama di Kuala Krai."Suspek tidak mempunyai sebarang rekod jenayah dan hasil ujian saringan awal air kencing mendapati negatif daripada sebarang jenis dadah," katanya menerusi kenyataan.Muhamad Zaki berkata, kes akan disiasat mengikut Seksyen 302 Kanun Keseksaan dan suspek akan dibawa ke Mahkamah Machang untuk perintah tahanan reman.Mayat mangsa telah dihantar ke Unit Forensik Hospital Machang untuk bedah siasat.


Polis tahan pekerja taska dipercayai abai kanak-kanak setahun

(Tangkap layar video yang dikongsi menerusi Facebook Mynewshub)

PASIR GUDANG, 1 September- Polis menahan seorang wanita dipercayai pekerja sebuah taska di Bandar Bestari Perdana, bagi membantu siasatan kes membabitkan pengabaian seorang kanak-kanak lelaki berusia satu tahun pada 25 Ogos lepas.Ketua Polis Daerah Seri Alam Supt Mohd Sohaimi Ishak berkata wanita tempatan berumur 29 tahun itu ditahan di sebuah rumah di Taman Cahaya Masai, Pasir Gudang di sini pada 2.15 petang Selasa lepas.Beliau berkata penahanan dibuat susulan laporan polis ibu mangsa yang berusia 28 tahun pada 3.50 petang 25 Ogos. “Hasil semakan mendapati wanita terbabit tidak mempunyai rekod jenayah lampau dan negatif ujian dadah,” katanya dalam satu kenyataan hari ini.Beliau berkata polis turut mengesan rakaman sebuah video tular berdurasi 44 saat menerusi akaun Facebook Mynewshub, yang memaparkan seorang individu mengasari kanak-kanak, dipercayai ada kaitan dengan kejadian itu.Mohd Sohaimi berkata wanita terbabit direman selama enam hari bermula 30 Ogos dan kes disiasat mengikut Seksyen 31 (1) (a) Akta Kanak-Kanak 2001.

(Ketua Polis Daerah Seri Alam Supt Mohd Sohaimi Ishak)


Polis cekup empat lelaki bersama 13.96 kg dadah

KERIAN, 1 September- Empat lelaki ditahan bersama dadah pelbagai jenis seberat 13.96 kilogram bernilai lebih RM440,000.Ketua Polis Perak, Datuk Seri Mohd Yusri Hassan Basri berkata ia hasil serbuan di Jalan Ban Tanjong Piandang, Kerian pagi semalam.Serbuan pertama dalam sebuah kereta menemukan dadah jenis ganja seberat 5.4kg bernilai lebih RM17,000.Pemeriksaan di kawasan sekitar turut menjumpai beg galas berisi dadah jenis pil WY dan methaphetamine masing-masing seberat 6.4kg dan 2kg.Saringan air kencing mendapati kesemua suspek positif dadah jenis THC dan methaphetamine serta mempunyai rekod lampau berkaitan jenayah dan dadah.Dadah dirampas disyaki untuk edaran pasaran tempatan dan boleh digunakan oleh 47,000 penagih.Kes disiasat mengikut Seksyen 39B Akta Dadah Berbahaya 1952.

(Ketua Polis Perak, Datuk Seri Mohd Yusri Hassan Basri)


Cemburu teman wanita diganggu, remaja 17 tahun dituduh bunuh rakan

(Tertuduh di pekarangan Mahkamah Sesyen Teluk Intan)

TELUK INTAN, 1 September- Seorang remaja lelaki didakwa atas tuduhan membunuh rakannya di Mahkamah Sesyen sini, Perak, hari ini.Tertuduh, 17, mengangguk faham ketika pertuduhan dibacakan oleh hakim, Intan Nurul Farena Zainal Abidin. Mengikut kertas pertuduhan, remaja berkenaan dituduh membunuh mangsa, P. Hariaran, 21, di Jalan Pasir Kampung Sungai Payung Baroh Rungkup, bulan lalu.Pendakwaan dibuat mengikut Seksyen 302 Kanun Keseksaan.Sabit kesalahan boleh dihukum mati atau penjara sehingga 40 tahun atau jika tidak dihukum mati hendaklah dihukum sebat tidak kurang 12 sebatan.Pendakwaan dikendalikan oleh Timbalan Pendakwa Raya Cheah Shuh Yuan, manakala tertuduh diwakili peguam Charanjit Singh. Sebutan semula kes pada 5 Oktober depan bagi menunggu laporan kimia. 23 Ogos lalu, polis menemukan mayat tanpa dokumen pengenalan diri di dalam longkang berhampiran kawasan kebun sawit dengan beberapa kesan luka pada bahagian tangan, kaki dan leher.Hasil siasatan mendapati tertuduh membunuh rakannya itu akibat cemburu kerana mengganggu teman wanitanya.

(Tertuduh dibawa ke Mahkamah Sesyen Teluk Intan)


'Rider' dipenjara sehari, denda RM4,000 buat ugutan bom palsu

(Mohammad Nasriq Samsudin di pekarangan Mahkamah Majistret Ipoh)

IPOH, 30 Ogos- Seorang penghantar makanan dijatuhkan hukuman penjara sehari dan denda RM4,000 oleh Mahkamah Majistret Ipoh selepas mengaku bersalah membuat panggilan ugutan bom palsu.Mohammad Nasriq Samsudin, 38, membuat pengakuan itu di hadapan Majistret S. Punitha.Mengikut pertuduhan, lelaki itu didakwa melakukan ugutan jenayah melalui telefon dengan cara mengugut dan mengatakan terdapat bom akan meletup di sebuah pasar raya di Klebang, di sini.Panggilan tersebut diterima di tingkat satu, pejabat pengurusan pasar raya tersebut pada pukul 4.15 petang, 23 Ogos lalu.Dia didakwa mengikut Seksyen 507 Kanun Keseksaan yang memperuntukkan hukuman penjara maksimum dua tahun atau denda atau kedua-duanya sekali.Pendakwaan dikendalikan Timbalan Pendakwa Raya Muhammad Fahmi Kamaluddin, manakala pesalah diwakili peguam Yayasan Bantuan Guaman Kebangsaan, Siti Hajar Hamzah.


Lelaki miliki 12 rekod jenayah lampau maut ditembak - Polis

SHAH ALAM, 31 Ogos - Seorang lelaki maut ditembak di kawasan rumah kedai dua tingkat di Jalan Hamzah Alang, Persiaran Hamzah Alang, di sini, pada Rabu.Mangsa yang berusia 36 tahun itu dilaporkan memiliki 12 rekod jenayah lampau berkaitan dadah dan jenayah kekerasan.Ketua Polis Daerah Klang Utara, ACP S.Vijaya Rao berkata bertindak atas maklumat, pasukan dari IPD Klang Utara bergerak ke lokasi kejadian pada 10.35 malam.

"Siasatan awal mendapati saksi awam telah terdengar bunyi beberapa das tembakan dan berlaku kemalangan (jalan raya) kecil di sekitar lokasi kejadian."Polis juga masih lagi mengesan beberapa saksi bebas di tempat kejadian, selain mengesan bukti dan kamera litar tertutup di situ bagi mengesan suspek terlibat," katanya menerusi kenyataan.Katanya, kes disiasat mengikut Seksyen 302 Kanun Keseksaan.Vijaya Rao turut meminta orang ramai yang mempunyai maklumat lanjut mengenai insiden itu agar menyalurkannya kepada IPD Klang Utara atau balai polis berdekatan.


Kes kematian kanak-kanak 5 tahun, ibu, teman lelaki ditahan

PETALING JAYA, 28 Ogos- Kanak-kanak lelaki berusia lima tahun meninggal dunia dipercayai menjadi mangsa dera ibu kandung dan teman lelakinya. Menteri Pembangunan Wanita, Keluarga dan Masyarakat Datuk Seri Nancy Shukri berkata wujud keraguan dalam penyiasatan polis. Ibu dan teman lelakinya telah di reman."Mengikut maklumat yang di perolehi sehingga kini, saya di maklumkan bahawa pasangan di mana ibu kandung dan pasangannya telah melaporkan kepada pihak polis. Jadi apabila laporan di buat dari situ berlakulah siasatan, saya rasa telah ada keraguan mana mungkin anak ini di langgar oleh lori."Kalau dia di dera, maka ianya perlu melalui proses proses perundangan tertentu dan melalui prose perundangan panel mahkamah di gunakan untuk tindakan. Namun begitu ini adalah peringkat awal, mungkin ada perubahan kadang-kadang apabila berlaku pendakwaan bila mereka menjalankan tindakan undang undang mungkin ada pindaan", katanya.

(Menteri Pembangunan Wanita, Keluarga dan Masyarakat Datuk Nancy Shukri)

Beliau di temui media di Perasmian Pusat Wanita dan Kanak Kanak di KPJ Damansara.

Sementara itu, program kesuburan dengan kerjasama pihak swasta, bagi mempercepat proses perkhidmatan kepada pasangan yang mengalami masalah kesuburan. Kerjasama ini juga dibuat, bagi menangani kekurangan fasiliti hospital kerajaan, terutama bagi kes yang kompleks.

Datuk Seri Nancy berkata, fasiliti kerajaan tidak mencukupi untuk bidang IVF iaitu pegawai-pegawai sains, embryologist, bagi menampung pasangan yang masih dalam senarai menunggu.


Lelaki ugut PM ditahan- Polis

KUALA LUMPUR, 28 Ogos- Seorang lelaki berumur 41 tahun di Bedung Kedah ditahan kerana hantaran yang berbaur ugutan terhadap Perdana Menteri, Datuk Seri Anwar Ibrahim.Pengarah Jabatan Siasatan Jenayah Bukit Aman, Datuk Mohd Shuhaily Mohd Zain mengesahkan suspek yang menggunakan akaun facebook Joe Jebat Tajuddin telah ditangkap pada 27 Ogos pukul 2.30 petang oleh Polis Daerah Kuala Muda.Polis menerima laporan tersebut pada pada 26 Ogos, pukul 3.24 petang"Ancaman melalui akaun facebook Joe Jebat Tajuddin yang mana mengatakan ataupun dalam klip itu menulis ... 'memang sempoi kalau letupan macam tu berlaku di rumah PMX yang menzalimi para pencarum KWSP, mudah-mudahan Allah akan cabut nyawa PMX dalam masa terdekat ini, amin", katanya dalam sidang media khas di Bukit Aman, di sini hari ini.

(Pengarah Jabatan Siasatan Jenayah Bukit Aman Datuk Mohd Shuhaily Mohd Zain)

"Pihak polis telah membuat tangkapan di No. 148 di Lorong 3 Taman Desa Budiman, Bedung terhadap satu penama Mohd Zulkifli bin Tajuddin, bekerja sebagai tukang urut.Beliau berkata suspek yang mempunyai tiga rekod jenayah berkaitan penyalahgunaan dadah itu direman empat hari bermula hari ini sehingga Khamis bagi membantu siasatan kes berkenaan.

Sementara itu, berkenaan kenyataan Presiden PAS pada 26 August lalu, semasa Ceramah Perdana Perikatan Nasional di Markas PAS dalam kawsan Bakri Muar, Johor, Datuk Mohd Shuhaily berkata pihak polis juga telah membuka kertas siasatan di bawah Seksyen 4(1)(a) Akta Hasutan dan Seksyen 233 Akta Komunikasi dan Multimedia 1998.

"Mengambil dari situ saya berharap pihak masyarakat tidak membuat sebarang spekulasi dan memburukkan lagi keadaan kehangatan Pilihan Raya Kecil di Johor yang mana, Yang Dihormati Ketua Polis Negara pun telah mengingatkan semua bahawa isu-isu agama, institusi diraja dan kaum (3R) ini, janganlah di mainkan semasa tempoh berkempen ini nanti", katanya.

Pihak polis juga telah menghubungi Presiden PAS tersebut untuk bertanya akan masa beliau yang sesuai untuk dipanggil untuk soal siasat.


BUKIT KAYU HITAM, 25 Ogos- Jabatan Perkhidmatan Kuarantin dan Pemeriksaan Malaysia (MAQIS) Kedah, berjaya menggagalkan cubaan membawa masuk keratan ayam sejuk beku yang tidak mematuhi syarat permit import di Kompleks ICQS Bukit Kayu Hitam, Kedah.Menurut Pengarah MAQIS Negeri Kedah, Hisham Abu Bakar, hasil pemeriksaan yang dilakukan di laluan kargo import mendapati 16,896 kilogram keratan ayam dari Thailand dianggarkan bernilai RM 132,168 cuba dibawa masuk.Bagaimanapun nombor kelompok tidak sama dengan dokumen yang diisytiharkan.Katanya lagi, kegagalan mengemukakan maklumat tersebut adalah suatu kesalahan bawah Seksyen 15(1), Akta Perkhidmatan Kuarantin dan Pemeriksaan Malaysia 2011 [Akta 728].Jika sabit kesalahan boleh didenda sehingga RM100,000 atau dipenjara maksimum 6 tahun atau kedua-duanya sekali bawah Seksyen 15(2) Akta yang sama.Pihak MAQIS terus komited menjaga biosekuriti makanan negara dan memastikan aspek kesihatan manusia, binatang, tumbuhan, ikan dan keselamatan makanan dipatuhi.Dalam masa sama memastikan tumbuhan, binatang, karkas, ikan, keluaran pertanian, tanih atau mikroorganisma dan makanan yang diimport dan dieksport bebas daripada ancaman perosak, penyakit dan bahan cemar.

(Keratan ayam tidak patuhi syarat permit import ditahan/MAQIS)